PGA rampas barangan runcit seludup
Oleh YATIMIN ABDULLAH

9 Oktober 2021, 3:40 pm
RANTAU PANJANG – Batalion 7 Pasukan Gerakan Am (PGA) menahan seorang lelaki dan merampas pelbagai barangan runcit seludup bernilai RM13,704 semasa menjalankan rondaan rutin di tepi jalan Kampung Lubok Gong di sini kelmarin.
Pegawai Pemerintah Batalion 7 PGA, Superintendan Azhari Nusi berkata, lelaki berusia 37 tahun yang memandu pacuan empat roda jenis Mitsubishi Pajero Wagon itu ditahan pada pukul 8.30 malam.
Menurutnya, semasa melakukan rondaan rutin, anggota PGA melihat sebuah kenderaan pacuan empat roda yang dipandu dalam keadaan mencurigakan.
“Kita telah menahan kenderaan itu dan menemui pelbagai barangan runcit di dalamnya semasa menjalankan pemeriksaan.
“Nilai keseluruhan rampasan dianggarkan berjumlah RM31,704 termasuk kenderaan yang digunakan suspek,” katanya dalam satu kenyataan di sini hari ini.
Menurut Azhari, suspek dan kesemua barangan kes dibawa ke Kompeni Taktikal PGA di sini untuk siasatan lanjut.

Tambahnya, kes disiasat mengikut Seksyen 4 (1) Akta Makanan 1983. – K! ONLINE.


Wanita warga emas mati terjatuh dalam longkang
Oleh WAT KAMAL ABAS

9 Oktober 2021, 3:48 pm
BAGAN SERAI – Seorang wanita warga emas ditemui mati dalam parit sedalam tiga meter di bahu jalan di Kilometer (KM) 2 Jalan Selama – Alor Pongsu malam tadi.
Mangsa, Azizah Hanim Mohd. Nasseruddin,75, di temui dalam keadaan terapung dalam parit kira-kira pukul 10.30 malam oleh orang awam yang melalui jalan di situ sebelum menghubungi pihak polis.
Ketua Polis Daerah Kerian, Superintendan Mazuki Mat berkata, menurut warisnya mangsa telah keluar dari rumah di Jalan Selama di sini kira-kira pukul 8 malam dengan menunggang basikal untuk pergi ke rumah saudaranya.
Menurut beliau, kejadian dipercayai berlaku semasa mangsa yang dalam perjalanan ke arah Alor Pongsu mengalami kemalangan sendiri lalu terjatuh ke dalam parit di bahu jalan sebelah kanan
“Tiada sebarang kenderaan lain yang boleh dikaitkan dengan kemalangan itu dan berdasarkan siasatan punca kemalangan dipercayai kerana terbabas sendiri.
“Lokasi kejadian kira-kira 50 meter dari rumah mangsa. Mayat mangsa telah dibawa ke Hospital Parit Buntar untuk bedah siasat pada malam tadi,” ujarnya dalam satu kenyataan di sini.

Kes disiasat dibawah Seksyen 41(1) Akta Pengangkutan Jalan 1987. -K! ONLINE.


Boleh cetak sijil guna PDF menerusi MySejahtera
Oleh MOHD RIDZAUDDIN ROSLAN

9 Oktober 2021, 4:20 pm
PETALING JAYA- Aplikasi MySejahtera kini menawarkan fungsi baharu apabila orang ramai boleh mencetak sijil digital vaksinasi menggunakan Format Dokumen Mudah Alih (PDF).
Menerusi ciapan di laman Twitter, Menteri Kesihatan, Khairy Jamaluddin Abu Bakar berkata, selain membolehkan sijil digital vaksinasi dicetak, fungsi aplikasi itu turut ditambah baik dengan menawarkan tarikh lahir individu.
“Kemaskini terbaru di MySejahtera menunjukkan tarikh lahir dan membolehkan rakyat dan pelancong antarabangsa mencetak sijil menerusi format PDF,” ciapnya tadi.
Ciapan itu dibuat sebagai membalas hantaran seorang pengguna Twitter @khairycordoba yang menjelaskan sijil digital boleh disimpan menerusi format PDF.
“AKhirnya MySejahtera boleh ‘export’ sijil digital dalam PDF, senang sikit urusan rentas negeri dan negara nanti,” katanya.
Sementara itu, orang ramai menyambut baik dan berterima kasih kepada Kementerian Kesihatan (KKM) berikutan menyifatkan kemaskini baharu itu memudahkan rakyat.

“Alhamdulillah, MySejahtera semakin hari semakin efisien, mungkin boleh wujudkan cara untuk memohon bantuan makanan bagi mereka yang dikuarantin di rumah,” cadang @LLIFadli.
“Laju betul Khairy buat kerja, terpaling ‘perform’ setakat ini,” kata @junmzn.
Bagaimanapun, difahamkan ciri terbaru itu masih tidak dapat diakses oleh segelintir rakyat khususnya bagi mereka yang menggunakan telefon bimbit jenis android. -K! ONLINE.


Tumbuhan artifisial penyeri rumah
Oleh ZUBAIDAH IBRAHIM

9 Oktober 2021, 3:10 pm
TERDAPAT pelbagai item dekorasi yang ditawarkan di pasaran untuk menghias kediaman agar tampil indah seperti diimpikan dan salah satu aksesori hiasan ialah tumbuhan atau pokok hiasan.
Kebanyakan orang memilih tumbuhan artifisial atau tiruan sebagai hiasan di dalam rumah kerana mudah untuk dijaga dan tahan lama berbanding pokok segar, malah kosnya juga lebih murah.
Tumbuhan artifisial merupakan item dekorasi yang sangat penting kerana dapat menghidupkan suasana dalam rumah supaya tampak lebih segar dan menenangkan pandangan mata.
Pengasas syarikat rekaan dalaman Skuad Dekorasi, Norbaya Ismail berkata, pemilik kediaman perlu bijak memilih tumbuhan artifisial yang bersesuaian sebagai hiasan rumah meliputi lokasi untuk meletakkannya, saiz dan warna.
“Elakkan meletakkan pokok artifisial terlalu banyak di dalam rumah, memadai meletakkan tiga jenis tumbuhan hiasan di dalam kediaman.
“Begitu juga dalam pemilihan warna, cukup sahaja tiga gabungan rona dalam satu pasu bagi mengelakkan nampak terlalu sarat dan menyakitkan mata,” tutur ibu kepada tiga cahaya mata itu.

Tambahnya, rumah yang sudah padat dengan warna tidak sesuai dengan pokok hiasan berwarna-warni dan dicadangkan memilih pokok orkid berona putih bagi menyeimbangkan kembali situasi.
Pun begitu katanya, rumah minimalis pula sangat sesuai untuk dihias dengan pokok-pokok yang berwarna-warni bagi menyerlahkan kediaman itu.
TUMBUHAN bersaiz kecil sesuai diletakkan pada meja yang kecil.

Jelas Norbaya lagi, pokok-pokok hiasan bersaiz besar sesuai diletakkan di atas lantai di ruang tamu berdekatan dengan sofa yang tidak mengganggu laluan.
Tumbuhan bersaiz besar dan tinggi juga sesuai dijadikan sebagai aksesori hiasan bagi rumah berkonsep moden, industri dan Scandinavia.
Ujar wanita berasal dari Kuantan, Pahang itu, pokok-pokok bersaiz kecil pula sesuai diletakkan di atas meja makan dan meja kopi yang mana mudah untuk dialihkan sekiranya memerlukan ruang lebih besar untuk meletakkan barang di atasnya meja itu.
Pun begitu, pokok-pokok bersaiz sederhana besar seperti orkid juga boleh diletakkan di atas meja makan terutama di rumah berkonsep mewah bagi menaikkan seri dan ‘kekayaan’ kediaman tersebut.
“Penjagaan pokok artifisial sangat mudah iaitu hanya perlu mengelap habuk sekurang-kurangnya dua minggu sekali bergantung dengan keadaan rumah sama ada terdedah dengan habuk atau sebaliknya,” katanya.
ELAKKAN meletakkan pokok artifisial terlalu banyak di dalam rumah, memadai meletakkan tiga jenis tumbuhan hiasan di dalam kediaman.
Selain pokok artifisial, tumbuhan segar pula sesuai diletakkan di dapur kerana berdekatan dengan sink sekali gus memudahkan pemilik menyiramnya apatah lagi ruang tersebut lebih terdedah dengan cahaya matahari.
Tegasnya, ramai orang beranggapan aksesori hiasan merupakan sentuhan terakhir dalam membuat dekorasi kediaman tetapi mereka terlupa untuk meletakkan haruman di dalam kediaman.
Wangian diffuser dalam rumah itu bukan sahaja mencetuskan bau yang mewah tetapi menenangkan fikiran, membangkitkan mood dan menghilangkan stres.
Sehubungan itu, Skuad Dekorasi akan memastikan rumah-rumah pelanggan mereka diletakkan wangian diffuser sebagai sentuhan akhir, manakala botol pewangi tersebut yang direka dengan sangat cantik boleh dijadikan sebagai aksesori dekorasi.


Penganggur maut selepas bertengkar minta sewa rumah
Oleh NUR NAZLINA NADZARI

9 Oktober 2021, 3:57 pm
KANGAR – Seorang penganggur ditemui mati selepas dipercayai bertengkar dengan seorang lelaki berkaitan bayaran sewa rumah dalam kejadian di Kampung Guar Sabun, Jalan Batu Pahat dekat sini semalam.
Mayat Kamarul Izahar Mat Nanyan, 49, ditemui dalam keadaan terlentang dengan dua kesan luka kecil di bahagian dahi serta tangan terikat di belakang di tepi sebuah rumah.
Dalam kejadian kira-kira pukul 8.30 malam itu, lelaki terbabit dari Kampung Abi Batas Paip dikatakan pergi ke rumah didiami pasangan suami isteri di Kampung Guar Sabun sambil membawa sebilah parang.
Dia kemudian mengarahkan penghuni lelaki itu membayar sewa rumah kepadanya, namun penghuni terbabit tidak mengendahkannya kerana pembayaran sewa dilakukan kepada individu lain dikenali sebagai Nana.
Lelaki itu marah dan mengamuk dengan menetak cermin kereta kepunyaan penyewa rumah itu lalu menetak penghuni rumah terbabit dengan parang sebelum berlaku pergelutan antara mereka.
Si mati difahamkan bukan pemilik rumah tersebut yang mana punca dia meminta bayaran sewa rumah belum dikenal pasti.

Ketua Polis Daerah Kangar, Superintendan Wari Kiew berkata, isteri kepada mangsa ditetak kemudian menghubungi jiran memaklumkan tentang kejadian yang kemudian tiba di lokasi sebelum mendapati dua lelaki terbabit sedang bergelut.
“Jirannya itu kemudian meminta bantuan daripada empat orang lelaki tinggal berhampiran yang terus membantu suami mangsa sebelum mereka bertindak mengikat lelaki terbabit.
“Selepas itu, lelaki itu didapati tidak lagi bergerak dan terus menghubungi pihak polis dan ambulans sebelum mengesahkan kematiannya,” katanya di sini hari ini. – K! ONLINE.


Kesan saksi kes pelayan bar maut dalam kebakaran
Oleh NOOR HASLIZA NUSI

9 Oktober 2021, 4:01 pm
GEORGE TOWN – Polis berusaha mengesan saksi bagi membantu siasatan kes kematian seorang pelayan restoran dan bar yang maut dalam kejadian kebakaran melibatkan dua buah premis di Jalan Kerian di sini petang semalam.
Ketua Polis Daerah Timur Laut, Asisten Komisioner Soffian Santong berkata, belum ada sebarang tangkapan suspek dilakukan berhubung kejadian kebakaran yang dilaporkan berlaku pada pukul 3.30 petang itu.
Menurutnya, pihaknya juga masih menunggu proses bedah siasat dilakukan ke atas mangsa wanita berusia 44 tahun itu di Hospital Pulau Pinang (HPP).
“Tiada sebarang perkembangan terkini berhubung motif sebenar kejadian berlaku dan setakat ini belum ada keputusan daripada pakar forensik HPP mengenai proses bedah siasat dilakukan.
“Polis ketika ini sedang giat menjalankan siasatan termasuk mengambil keterangan daripada individu yang mengenali si mati bagi membantu siasatan kes tersebut,” katanya kepada Kosmo! di sini hari ini.
Terdahulu, Soffian memberitahu, pihak bomba memaklumkan terdapat bau kerosin atau minyak tanah di lokasi kejadian tersebut dan siasatan berhubung perkara itu sedang dilakukan.

Semalam, Kosmo! Online melaporkan mayat seorang wanita ditemui di atas katil sebuah bilik tidur utama di tingkat atas premis yang dijadikan penginapan kira-kira pukul 4 petang.
Mangsa dipercayai maut akibat terhidu asap kebakaran melibatkan tiga bilik tidur di aras atas dan sebuah bar di tingkat bawah. – K! ONLINE.


Semua PPV di Perak akan ditutup
Oleh MOHAMAD HAFIZI BIN MOHD SAID

9 Oktober 2021, 3:54 pm
KAMPAR – Semua 25 buah pusat pemberian vaksin (PPV) di negeri Perak akan ditutup secara berperingkat-peringkat bermula 1 Oktober lalu sehingga hujung bulan ini.
Ketika ini  sembilan buah PPV telah ditutup antaranya PPV di Kampar, Kinta (dua), Perak Tengah (tiga) dan Hulu Perak (tiga).
Pengerusi Jawatankuasa Kesihatan, Sains, Alam Sekitar dan Teknologi negeri, Mohd. Akmal Kamarudin berkata, langkah itu dilaksanakan selepas disyorkan oleh Badan Bertindak Imunisasi Covid-19 (CITF) Kebangsaan.
“Saya terlibat dalam mesyuarat dengan CITF Kebangsaan baru-baru ini yang mengesyorkan agar PPV ditutup pada bulan ini memandangkan sudah capai sasaran selain tiada orang datang.
“Kemungkinan PPV Stadium Indera Mulia di sini akan menjadi yang terakhir ditutup,” katanya selepas merasmikan Pelancaran Program Pengumpulan Minyak Masak Terpakai di Sekolah Rendah Integrasi Teras Islam Darul Muttaqin, Malim Nawar di sini hari ini.
Mohd. Akmal berkata, bagi individu yang belum lengkap suntikan vaksin akan dirujuk ke klinik kesihatan berhampiran untuk menerima dos kedua.

“Mereka yang belum selesai vaksin baru dos pertama akan dipanggil untuk ke klinik kesihatan yang berdekatan,” katanya. -K! ONLINE.


Sorok pil kuda, syabu, air ketum bawah timbunan daun kering
Oleh YATIMIN ABDULLAH

9 Oktober 2021, 4:13 pm
PASIR MAS – Polis berjaya menjumpai 5,000 biji pil kuda, 300 gram syabu dan satu liter air ketum yang disorokkan di bawah timbunan daun kering di tepi pokok pisang berhampiran sebuah bengkel motosikal di Kampung Kelar di sini kelmarin.
Kesemua dadah itu ditemui selepas polis menahan enam lelaki berusia 27 hingga 40 tahun dalam serbuan di kawasan berkenaan pada pukul 6 petang.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, sepasukan anggota polis telah menyerbu bengkel itu sebelum mendapati empat lelaki berada dalam keadaan mencurigakan di situ.
Menurutnya, pemeriksaan lanjut di dalam sebuah bilik kecil di bengkel tersebut telah menjumpai satu balang kaca yang diubah suai mengandungi ketulan kecil kristal disyaki dadah jenis syabu.
“Selain itu, kita turut menemui satu tiub straw berisi ketulan kristal disyaki dadah jenis sama, alat-alat untuk menghisap dan membungkus bahan terlarang itu.
“Semasa pemeriksaan dijalankan, dua orang lagi lelaki telah datang ke bengkel tersebut dan polis turut menahan mereka. Siasatan lanjut di belakang bengkel itu telah menjumpai pil kuda, syabu dan air ketum yang disorok di bawah timbunan daun kering di tepi pokok pisang,” katanya dalam satu kenyataan di sini hari ini.

Menurut Mohd. Nasaruddin, dalam serbuan itu, polis turut menyita wang tunai berjumlah RM5,000, dua buah motosikal, dua buah kereta jenis Perodua Kelisa dan BMW.
“Ujian saringan air kencing mendapati, empat daripada enam suspek yang ditahan itu positif dadah jenis methamphetamine. Selain itu, tiga daripada mereka itu mempunyai rekod jenayah lampau.
“Kes disiasat mengikut Seksyen 39 B Akta Adadah Berbahaya 1952, Seksyen 15 (1) (a) akta yang sama dan Seksyen 30 (3) Akta Racun 1952,” katanya. -K! ONLINE.


Yonnyboii bertunang, kali pertama sayang orang lain dalam hidup
Oleh MOHD. HAIKAL ISA

9 Oktober 2021, 3:40 pm
PETALING JAYA – Tiada angin, tiada ribut, penyanyi Yonnyboii atau nama sebenarnya, Muhammad Haqeem Nuriman Nor Azrin mengumumkan sudah bertunang dengan seorang wanita bernama Nik Nazira.
Yonnyboii, 23, berkongsi status baharunya itu menerusi satu hantaran status dalam Instagram sebentar tadi.
Sedondon berbaju kelabu, pelantun lagu Sakit itu berkata, kehidupannya bertemu jalan bahagia sejak berkenalan dengan wanita terbabit.
“Saya tak pernah percaya pada cinta, saya tak pernah percaya pada peluang.
“Sebelum ini, saya tak pernah berasa yakin, sebegini gembira, tak pernah tersenyum lebih daripada waktu sekarang dan tak pernah rasa seperti ini sampai saya bertemu dengan awak,” katanya sebagai kapsyen sekeping foto yang dimuat naik.
Ungkap anak kelahiran Setapak, Kuala Lumpur itu juga, dia tidak pernah menyayangi individu lain melebihi dirinya sehinggalah dipertemukan dengan Nik Nazira.

View this post on Instagram

A post shared by 👑 (@yonnyboii)

“Bersama dengan anda (Nik Nazira), saya rasa jantung saya berdegup laju. Saya tak pernah rasa diri ini seorang yang pelik, tak pernah rasa gementar sampailah saya jumpa awak.
“Saya yakin awaklah orangnya sahabatku, untuk saya harungi hidup bersama. Sayang awak selama-lamanya,” coret Yonnyboii.
Difahamkan, majlis pertunangan ringkas diadakan di ibu negara yang hanya dihadiri kenalan terdekat.
Menjengah ruangan komen entri yang ditinggalkan Yonnyboii, ramai dalam kalangan rakan artis termasuk para peminat tumpang bahagia dengan fasa baharu penyanyi tersebut. Rata-rata mendoakan tali pertunangan yang terikat bersatu ke jenjang pelamin. – K! ONLINE


6,762 tindakan tegas diambil JAS sehingga 21 September lalu
Oleh NUR SHARIEZA ISMAIL

9 Oktober 2021, 3:13 pm
PUTRAJAYA – Sebanyak 6,762 tindakan tegas telah diambil Jabatan Alam Sekitar dalam operasi penguatkuasaan ke atas premis yang melakukan pelbagai kesalahan di bawah Akta Kualiti Alam Sekeliling 1974 (AKAS 1974) dalam tempoh 1 Januari sehingga 21 September 2021.
Menteri Alam Sekitar dan Air, Datuk Seri Tuan Ibrahim Tuan Man berkata, antaranya tindakan tegas yang diambil adalah seperti kompaun, membuka kertas siasatan dan penggantungan lesen hasil daripada 15,344 (purata 1,700 sebulan) operasi penguatkuasaan yang dijalankan.
Menurutnya, sepanjang tempoh itu, 202 kertas siasatan telah dibuka dan 4,529 kompaun dikeluarkan.
“Dalam pada itu sebanyak 1,267 notis arahan turut diberi kepada pemilik premis selain 12 gantung lesen.
“Dua perintah larangan dan 750 penahanan operasi kelengkapan juga dikenakan ke atas premis yang didapati melakukan kesalahan sepanjang operasi penguatkuasaan dilaksanakan dalam tempoh tersebut,” katanya menerusi hantaran di Facebook hari ini. – K! ONLINE.


Pandelela Rinong dapat gelaran Datuk
Oleh ALICIA JOHNY KUEH

9 Oktober 2021, 2:52 pm
KUCHING – Ratu terjun negara, Pandelela Rinong Pamg, adalah antara 17 penerima darjah Panglima Setia Bintang Sarawak (PSBS) yang membawa gelaran ‘Datuk’ oleh Tuan Yang Terutama (TYT) Yang di-Pertua Negeri Tun Pehin Sri Abdul Taib Mahmud sempena sambutan hari jadi yang ke-85 hari ini.
Turut menerima anugerah sama dengan pemenang pingat perak dan gangsa Olimpik berusia 28 tahun itu adalah Senator Dr. Zaiedi Suhaili dan tiga ahli Dewan Undangan Negeri (DUN) iaitu Simoi Peri (ADUN Lingga); Majang Renggi (ADUN Samalaju) dan Gerald Rentap Jabu (ADUN Layar).
Mereka adalah antara 1,326 penerima anugerah daripada Tun Taib dalam satu Majlis Penganugerahan Darjah Kebesaran Negeri yang berlangsung pada pukul 11.30 pagi di Kompleks Dewan Undangan Negeri (DUN) Sarawak.
Senarai anugerah telah diketuai oleh bekas Yang Dipertua Dewan Negara, Tan Sri Datuk Sri Abang Ahmad Urai Hakim Abang Mohideen yang dianugerahkan darjah Utama Yang Amat Mulia Bintang Kenyalang Sarawak Datuk Amar Bintang Kenyalang (DA) yang membawa gelaran ‘Datuk Amar’.
Darjah kebesaran yang sama turut diberikan kepada Allahyarham Dato Sri Pengiran Hipni Pengiran Annu yang merupakan bekas anggota Kabinet pertama Sarawak.
Selain itu, Menteri Pelancongan, Seni dan Budaya, Datuk Seri Nancy Shukri, adalah antara enam orang yang menerima darjah Panglima Negara Bintang Sarawak (PNBS) yang membawa gelaran ‘Datuk Seri’.

Senarai penghormatan untuk sambutan ulang tahun TYT tahun ini merangkumi 16 jenis darjah termasuk Datuk Amar Bintang Kenyalang, Panglima Negara Bintang Sarawak, Panglima Gemilang Bintang Kenyalang, Darjah Jasa Bakti Sarawak dan Panglima Setia Bintang Sarawak. -K! ONLINE.


Jariah al-Barakah Bank Rakyat taja 25 pelajar UPSI
Oleh MOHD RIDZAUDDIN ROSLAN

9 Oktober 2021, 2:56 pm
PETALING JAYA- Jariah al-Barakah Bank Rakyat mengambil inisiatif membiayai yuran pengajian seramai 25 pelajar Universiti Pendidikan Sultan Idris (UPSI) yang kehilangan ibu bapa dan penjaga akibat Covid-19 dengan kos keseluruhan tajaan hampir RM86,000.
Bank Rakyat dalam satu kenyataan berkata, inisiatif itu seiring dengan konsep Keluarga Malaysia di mana ia melambangkan keprihatinan khususnya dalam memberi galakan dan sokongan kepada mahasiswa meneruskan pengajian walaupun kehilangan tempat bergantung.
“Inisiatif itu juga adalah salah satu usaha Bank Rakyat dalam menyokong aspirasi Kementerian Pembangunan Usahawan dan Koperasi (MEDAC) dalam pelaksanaan program bantuan dengan menumpukan kumpulan sasar terjejas pandemik Covid-19,” katanya.
Terdahulu, sumbangan kepada mahasiswa terlibat disampaikan oleh Ketua Pematuhan Syariah Bank Rakyat,Mohd. Zamerey Abdul Razak kepada Naib Canselor UPSI, Profesor Datuk Dr. Md. Amin Md Taff. dalam satu majlis ringkas semalam.
Pada majlis itu juga, Mohd. Zamerey turut menyerahkan sumbangan asnaf sebanyak RM30,000 bagi membantu meringankan beban kewangan pelajar asnaf di universiti itu.
Jariah al-Barakah diperkenalkan pada tahun lalu merupakan inisiatif Bank Rakyat dan Surau Al-Barakah Bank Rakyat untuk menyediakan platform bagi warga kerja dan orang ramai menyumbang untuk membantu orang kurang berkemampuan.

Seterusnya, hasil kutipan yang diperoleh akan dilaburkan dan keuntungannya akan disalurkan untuk pembangunan sektor pendidikan, kesihatan dan pemerkasaan ekonomi masyarakat.
Mereka yang berhasrat untuk menyumbang boleh berbuat demikian dengan menggunakan medium perbankan dalam talian menerusi akaun Surau Al-Barakah, 11-0146-412-2 (Bank Rakyat) atau perkhidmatan JomPay (Biller Code: 26492). -K! ONLINE


Beri peluang orang muda jadi Ahli Lembaga Pengarah Universiti
Oleh SHAMSUL KAMAL AMARUDIN

9 Oktober 2021, 2:34 pm
BAGAN DATUK – Semua pihak harus memberi peluang kepada Danesh Raj Nagarajan membuktikan kemampuannya sebagai Ahli Lembaga Pengarah Universiti Malaya (UM) dalam menyuntik idea baharu yang memberi kebaikan kepada universiti itu.
Sehubungan itu, langkah untuk melantik golongan muda sebagai Ahli Lembaga Pengarah universiti awam lain mungkin akan dilakukan.
Menteri Pengajian Tinggi, Datuk Seri Dr. Noraini Ahmad berkata, pelantikan itu juga dapat memberi peluang dan ruang kepada suara orang muda dalam kepimpinan universiti.
“Danesh adalah alumni UM yang sangat aktif dan namanya dicadangkan oleh alumni itu sendiri. Selepas meneliti kriteria ditetapkan, kita bersetuju dan membuat pilihan melantik beliau sebagai mewakili alumni untuk membawa suara orang muda dalam memberi pendapat.
“Kita harus percaya kebolehan orang muda dan beri mereka peluang membuktikan kemampuan dalam membantu universiti tersebut,” katanya kepada pemberita selepas menghadiri program ‘outreach’ Hospital Canselor Tuanku Muhriz (HCTM) Universiti Kebangsaan Malaysia (UKM) di Parlimen Bagan Datuk di sini hari ini. – K! ONLINE.


Kes harian bawah 9,000
Oleh SITI A'ISYAH SUKAIMI

9 Oktober 2021, 2:45 pm
PUTRAJAYA – Kes harian negara di bawah angka 9,000 dengan 8,743 kes dilaporkan hari ini, menjadikan jumlah kes positif Covid-19 sebanyak 2,332,221 kes.
Perkara tersebut dimaklumkan oleh Ketua Pengarah Kesihatan, Tan Sri Dr. Noor Hisham Abdullah menerusi laman Facebook beliau di sini hari ini.
Bagaimanapun, maklumat berhubung jangkitan di negeri-negeri belum dimaklumkan serta masih menunggu kemas kini terkini pada laman web CovidNow. -K! ONLINE


Jangan guna gambar saya untuk promosi insurans – Elyana
Oleh HANISAH SELAMAT

9 Oktober 2021, 2:28 pm
PETALING JAYA – Pernah memuji manfaat insurans, namun Elyana memberi peringatan kepada mana-mana ejen perkhidmatan terbabit supaya jangan sewenang-wenang mempergunakan nama dan gambarnya bagi tujuan promosi.
Penyanyi dan pelakon popular itu berkata, perbuatan sedemikian tanpa kebenaran dianggap sebagai cubaan untuk mengambil kesempatan terhadap situasi sukar orang lain.
“Kepada semua agen insurans yang mengambil kesempatan atas kesulitan saya, dengan menggunakan setiap video dan gambar saya tanpa meminta izin.
“Saya tidak izinkan sama sekali. Anda semua seperti tiada perasaan,” luahnya menerusi Insta Storynya, semalam.
Terdahulu, pemilik nama sebenar Erneelya Elyana Emrizal, 34, kini berada di wad sebuah hospital bagi menjalani sesi kimoterapi buat kali kedua.
Ibu kepada dua cahayamata itu sebelum ini merahsiakan keadaannya daripada orang luar, namun membuat pendedahan ketika diumumkan tersingkir daripada musim keempat Gegar Vaganza (GV4), pada November 2017.

Ketika itu dia memberitahu disahkan menghidap kanser kelenjar tahap dua selepas melahirkan anak sulungnya, Cinta Sumayyah pada 2011.
Difahamkan kanser tersebut telah merebak ke beberapa organ badan lain termasuk rahim, hati dan pangkal paha.
Namun dua bulan lalu penyanyi Kalis Rindu itu memaklumkan berat badannya sudah menunjukkan peningkatan positif daripada 35 kilogram (kg) kepada 49kg.
Kansernya kini sudah memasuki tahap empat yang memerlukan kos kira-kira RM250,000 bagi lima kali rawatan sepanjang proses kemoterapi berjalan.
Biarpun berdepan dugaan, Elyana berjuang melawan penyakitnya dengan penuh semangat malah turut mendapat sokongan ramai menerusi komen yang ditunjukkan di media sosial.
Paling utama adalah sokongan mendapat suaminya, Khairul Anuar Husin dan dua puteri mereka termasuk anak angkat, Cahaya Ramadhani yang kini berusia dua tahun. – K! ONLINE


Teknologi pintar akan diperluas dalam sektor pertanian
Oleh MOHD. HUSNI MOHD. NOOR

9 Oktober 2021, 3:06 pm
PUTRAJAYA – Kementerian Pertanian dan Industri Makanan (MAFI) akan memastikan teknologi pertanian diperluaskan dalam sektor pertanian negara khususnya dalam tempoh pelaksanaan Rancangan Malaysia Kedua Belas (RMK-12).
Menterinya Datuk Seri Ronald Kiandee berkata, teknologi pintar itu penting bagi meningkatkan produktiviti dan mengukuhkan tahap sekuriti makanan negara merentas semua subsektor agromakanan.
Beliau berkata, inisiatif ini termasuk menerima pakai kaedah pertanian berteknologi tinggi merangkumi analisis data raya (BDA), kecerdasan buatan (AI) dan internet benda (IoT).
“Pada masa sama, inisiatif sama juga akan menggunapakai peralatan tepat seperti dron, robotik dan sensor di Taman Kekal Pengeluaran Makanan (TKPM).
“Di samping itu, kaedah pertanian pintar secara menegak dan tertutup akan diperluas dengan memanfaatkan tanah sedia ada dan bangunan terbiar,” katanya menerusi satu kenyataan hari ini. -K! ONLINE.


‘Saya pun ada hati, perasaan’ – isteri dedah Shuk masih curang
Oleh MOHD. HAIKAL ISA

9 Oktober 2021, 2:39 pm
PETALING JAYA – “Terima kasih untuk semua rasa sakit ini.”
Itu antara luahan kekecewaan dan sakit hati isteri kepada pelawak Shuk Sahar iaitu Rossalennah Natassyiah Asshaferah yang masih dibelenggu masalah kecurangan suaminya.
Menerusi beberapa muat naik status InstaStory, Rossalennah mendedahkan, dirinya seperti sudah tawar hati dengan suaminya itu yang masih tidak serik dan terus bermain kayu tiga dengan wanita lain.
“Tiada siapa pun mahu pilih perpisahan. Seboleh-bolehnya si isteri ini bersabar walaupun perit, sakit, trauma tetap juga dia tempuhi.
“Sayang sangat sebab peluang tak pernah dihargai. Mempersendakan perasaan dan hati yang sanggup memaafkanmu,” luahnya.
Ujar Rossalennah lagi, dia sudah tidak mahu lagi memaafkan suaminya itu atas kecurangannya yang sepertinya tidak pernah menemui jalan noktah.

“Saya terkilan sebab saya masih mahu baiki dan bertahan lagi. Tetapi, Allah merancang sesuatu yang lain. Allah tidak izinkan kali ini untuk saya maafkannya. Sedih sangat tetapi bersyukur sebab Dia tunjukkan kebenaran.
LUAHAN kekecewaan yang dikongsi Rossalennah atau lebih dikenali sebagai Sera menerusi InstaStory memberi bayangan rumah tangganya dengan Shuk sekali lagi dilanda badai.
“Ingat, jangan sebab anda dicintai, disayangi dan dimaafkan, sesuka hati memperlakukan hidup orang. Dia (saya) pun ada hati dan perasaan,” katanya.
Memberi bayangan perkahwinannya dengan Shuk atau nama lengkapnya, Mohammad Shukri Mohamed Sahar, 35, sekali lagi seperti retak menanti belah, Rossalennah tidak mahu lagi menerima sumpah suaminya yang berjanji banyak kali untuk berubah sebelum ini.
“Kejamnya manusia yang sanggup bersumpah berjanji padahal sedang bersama yang lain. Tiada yang lebih zalim daripada ini.
“Selama ini, saya percaya Allah bagi kekuatan untuk memaafkan sebab ini cara-Nya menjadikan saya kuat dan sabar mendepani masa depan,” tuturnya.
Tidak mahu memberi komen lanjut tentang kepincangan yang berlaku, Shuk mengakui memang ada masalah sedikit antara dia dan isteri dan mereka sedang mencari penyelesaian.
“Ada sikit salah faham dengan Sera tapi tiada apa yang serius pun,” katanya ringkas.
Sekarang ini, Shuk berada di Seberang Perai , Pulau Pinang bagi mengembangkan perniagaan minumannya di sana.
Terdahulu, wanita yang dikaitkan mempunyai hubungan sulit dengan Shuk, iaitu Fara Salleh mendedahkan lelaki itu masih tidak berhenti mengganggunya sehingga dia berasa rimas.
Tidak menyebut nama individu berkenaan, Fara bagaimanapun mengatakan lelaki tersebut menyertai tabligh seolah-olah merujuk kepada Shuk yang juga baru-baru ini turut mengikuti jemaah berkenaan.
Menerusi muat naik dalam InstaStory sekitar pertengahan September lalu, Fara turut memuat naik gambar memaparkan bahagian belakang badan individu tersebut. Dia bagaimanapun bertindak memadam perkongsian itu selepas beberapa minit memuat naik gambar terbabit.
Terdahulu, Shuk beberapa kali ditangkap berkelakuan curang dengan isterinya namun atas dasar sayang dan masa depan anak-anak, isterinya itu memaafkan segala khilaf yang pernah dilakukannya. – K! ONLINE


Tiga kanak-kanak lemas depan ibu
Oleh TENGKU DANISH BAHRI TENGKU YUSOFF

9 Oktober 2021, 3:10 pm
SETIU – Tragedi meragut tiga sepupu yang lemas di muara Sungai Mangkuk berhampiran Kampung Mangkuk di sini semalam berlaku depan mata ibu mereka.
Nurulhuda Abdul Rahman, 38, yang merupakan ibu Nurul Hasha Humaira Che Mohd. Humaizi, 11, sekadar mampu menjerit meminta tolong melihat anak sulungnya dan dua lain iaitu adik beradik, Nur Amni Insyirah Saiful Tarmizi, 9, serta Muhammad Aryan Faheem, 7, dihanyutkan arus sungai sebelum tenggelam dalam kejadian pada pukul 5.30 petang itu.
“Keadaan berlaku dengan begitu pantas. Mereka sebelum itu berada di beting pasir untuk bermain air dan mencari kepah pada pukul 3 petang.
“Sewaktu sudah mahu pulang ke tebing sungai, air tiba-tiba naik menenggelamkan beting pasir tersebut menyebabkan kami panik,” katanya ketika ditemui di perkarangan Rumah Mayat Hospital Setiu di sini hari ini.
Nurulhuda memberitahu, sewaktu kejadian, enam kanak-kanak semuanya merupakan sepupu berusia dalam lingkungan bawah 12 tahun termasuk anaknya, Nurul Hasha Humaira berada di beting pasir yang telah ditenggelami air pasang pada pukul 5.30 petang.
Ceritanya lagi, tiga kanak-kanak lain berjaya diselamatkan dan tiga lain termasuk anak perempuan dihanyutkan arus sungai.

“Sebelum kejadian, paras air di beting pasir yang terletak kira-kira 50 meter dari tebing sungai cuma paras betis,” katanya. – K! ONLINE.


Imej UiTM sebagai ‘Sporting Campus’ kekal
Oleh ABDUL RAZAK IDRIS

9 Oktober 2021, 2:42 pm
SHAH ALAM – Universiti Teknologi Mara (UiTM) akan terus mengekalkan program ‘sporting campus’ dalam memastikan warganya kekal aktif bersukan.
Naib Canselor UiTM, Prof. Dr. Roziah Mohd. Janor berkata, ini termasuk penganjuran sukan antara kolej dan fakulti, karnival sukan mahasiswa dan staf antara kampus selepas negara mencapai imuniti berkelompok.
“UiTM berbangga apabila berjaya melahirkan produknya yang berkualiti dengan menempa nama dalam arena sukan khususnya.
“Kehadiran lebih ramai atlet negara seperti Khairulnizam Mohd. Affendy dan Juni Karimah (sukan layar) yang kita anggap sebagai selebriti sukan di UiTM dapat membantu meningkatkan gaya hidup sihat di kalangan warga universiti,”katanya ketika berucap pada sambutan Hari Sukan Negara (HSN) Peringkat UiTM hari ini.
Tambah beliau, UiTM menawarkan program pengajian tinggi kepada atlet-altet sukan negara yang berkelayakan.
Jelas Roziah, ini termasuk pengajian peringkat diploma kepada atlet bola sepak wanita di samping 18 orang pemain bola sepak lepasan Akademik Mokhtar Dahari. -K! ONLINE.


Kerajaan tubuh jawatankuasa khas siasat kes Adib
Oleh LUQMAN RIDHWAN MOHAMED NOR

9 Oktober 2021, 3:00 pm
PUTRAJAYA – Mesyuarat Jemaah Menteri semalam memutuskan untuk mewujudkan satu jawatankuasa khas bagi memastikan siasatan menyeluruh, telus dan pembelaan sewajarnya terhadap kes kematian anggota bomba, Allahyarham Muhammad Adib Mohd. Kassim.
Perdana Menteri, Datuk Seri Ismail Sabri Yaakob dalam satu kenyataan berkata, jawatankuasa itu akan dipengerusikan oleh Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar.
Katanya, ia turut dianggotai oleh Menteri Dalam Negeri (KDN), Datuk Seri Hamzah Zainuddin; Menteri Perumahan dan Kerajaan Tempatan (KPKT), Datuk Seri Reezal Merican Naina Merican serta Peguam Negara, Tan Sri Idrus Harun.
“Penubuhan jawatankuasa khas ini membuktikan komitmen kerajaan dalam memastikan kes kematian Allahyarham Adib, 24, yang juga anggota unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, mendapat keadilan dan sekali gus pelaku kematian Adib dihadapkan ke muka pengadilan,” katanya hari ini.
Dalam pada itu, Ismail Sabri memaklumkan, kerajaan juga akan membuat semakan semula undang-undang berkenaan kes Pedra Branca ataupun Pulau Batu Puteh.
“Jemaah Menteri juga bersetuju agar pasukan petugas khas diwujudkan bagi membuat kajian menyeluruh, meneliti dan mencadangkan opsyen-opsyen yang bersesuaian dengan mendapatkan pandangan daripada pakar undang-undang antarabangsa.

“Usaha ini bertujuan untuk menyemak semula undang-undang berkenaan permohonan semakan dan pentafsiran berkenaan kes Pedra Branca atau Pulau Batu Puteh,” katanya.
Menurut beliau, pasukan petugas khas ini akan dipengerusikan oleh bekas Peguam Negara, Tan Sri Mohamed Apandi Ali.
Pada masa yang sama, menurut Ismail Sabri, Jemaah Menteri juga telah membuat keputusan untuk mendapatkan pandangan undang-undang awal berkenaan tindakan undang-undang di bawah “Tort of Misfeasance” ke atas mana-mana pihak yang didapati telah melakukan kecuaian dan kekhilafan ekoran tidak meneruskan permohonan semakan dan pentafsiran kes Pedra Branca atau Pulau Batu Puteh.
Selain itu, katanya, Kabinet turut bersetuju untuk menubuhkan sebuah pasukan petugas khas siasatan bagi membuat kajian awal sebelum sebarang tindakan seterusnya diambil terhadap dakwaan bekas Peguam Negara, Tan Sri Tommy Thomas, di dalam bukunya, My Story: Justice in the Wilderness.
“Pasukan petugas ini akan dipengerusikan oleh bekas Ketua Hakim Negara yang akan dilantik dalam masa terdekat. Sementara itu, Bahagian Hal Ehwal Undang-Undang (BHEUU) dan Jabatan Peguam Negara (AGC) bertindak sebagai urusetia.
“Pasukan petugas khas siasatan yang dicadangkan ini antara lain bertujuan untuk menyiasat dakwaan Tommy Thomas mengenai penyalahgunaan kuasa dalam isu pelantikan hakim, campur tangan badan eksekutif melampau dalam badan kehakiman, pendakwaan terpilih dan bersifat politik serta pelanggaran sumpah kerahsiaan,” katanya.
Tambah Ismail Sabri, ketiga-tiga jawatankuasa yang dipersetujui oleh Jemaah Menteri ini akan diberi tempoh selama enam bulan bagi memperoleh dapatan dan cadangan yang akan dibentangkan di dalam mesyuarat Kabinet untuk tindakan susulan. – K! ONLINE.


Polis serbu mesyuarat pertubuhan tidak berdaftar, 52 ditahan
Oleh MOHD AZLI ADLAN

10 Oktober 2021, 7:10 pm
KUALA TERENGGANU – Seramai 52 orang termasuk enam wanita dipercayai anggota sebuah pertubuhan haram ditahan dalam serbuan polis di sebuah hotel di bandar raya ini pada kelmarin.
Dalam serbuan pada pukul 9 malam itu, kesemua suspek yang berusia 16 dan 52 tahun termasuk tiga ketua pertubuhan yang didakwa bergelar Ayahanda dipercayai sedang melakukan mesyuarat tergempar.
Ketua Jabatan Siasatan Jenayah Terengganu, Asisten Komisioner Mohd. Marzukhi Mohd.Mokhtar berkata, pemeriksaan mendapati mereka menganggotai sebuah pertubuhan yang dipercayai tidak berdaftar dengan Jabatan Pendaftaran Pertubuhan Malaysia.
“Siasatan awal mendapati kebanyakan anggota pertubuhan itu terdiri daripada golongan penarik kenderaan.
“Pertubuhan tersebut diketuai tiga lelaki berusia 30 hingga 35 tahun yang mempunyai rekod jenayah lampau kekerasan dan narkotik,” katanya dalam satu kenyataan di sini hari ini.
Mohd. Marzukhi berkata, serbuan sama turut merampas beberapa barangan disyaki milik pertubuhan tidak berdaftar berkenaan.

Tambah beliau, ujian urin juga mendapati enam daripada kesemua suspek juga positif dadah jenis methamphetamine.
“Seramai 36 orang daripada keseluruhan tangkapan telah ditahan reman selama empat hari sehingga Selasa ini.
“Mereka disiasat mengikut Seksyen 43 Akta Pertubuhan 1966 yang memperuntukkan hukuman penjara sehingga tiga tahun atau denda maksimum RM5,000 atau kedua-duanya jika sabit kesalahan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bottas juara GP Turki
Oleh MUHAMAD ARDIE PUTRA SUHAIMI

10 Oktober 2021, 10:41 pm
ISTANBUL – Pelumba Mercedes, Valtteri Bottas mempamerkan pemanduan bertenaga untuk meraih kejuaraan Grand Prix (GP) pertama pada saingan Formula Satu (F1) musim ini selepas menjuarai GP Turki sebentar tadi.
Pada aksi Litar Antarabangsa Istanbul itu, Bottas tidak mempunyai masalah untuk mempertahankan kedudukan pendahulu selepas memulakan perlumbaan di petak pertama sekali gus mendominasi sepenuhnya perlumbaan sebanyak 58 pusingan itu.
Kata Bottas, sudah lama dirinya menantikan detik muncul juara pada saingan musim ini selepas gagal mempamerkan aksi konsisten bersama jentera seperti yang diharapkan.
“Ini adalah perlumbaan terbaik yang pernah saya lalui kerana bukan mudah untuk menang perlumbaan GP selepas sekian lama mengalami kemarau kejuaraan.
“Namun, saya yakin dengan kebolehan peribadi selain kekuatan jentera yang begitu stabil sepanjang perlumbaan ini dan pujian wajar diberikan kepada pasukan yang memberi kepercayaan penuh buat saya kali ini,” katanya.
Sementara itu, pelumba Red Bull, Max Verstappen merampas kedudukan pendahulu keseluruhan dengan kelebihan enam mata selepas menduduki tangga kedua manakala pencabar utama dari Mercedes, Lewis Hamilton hanya menamatkan saingan di tempat kelima.

Rakan sepasukan Verstappen, Sergio Perez melengkapkan kedudukan podium selepas menamatkan saingan di tempat ketiga. – AGENSI


Adik maut selepas bertengkar pinjam wang
Oleh ISKANDAR SHAH MOHAMED

10 Oktober 2021, 7:26 pm
KLANG – Pertengkaran dua beradik dipercayai berkaitan isu meminjam wang berakhir tragedi apabila seorang daripada mereka maut dilanggar lari di Jalan Bandar Puteri di sini hari ini.
Dalam kejadian pada pukul 12.30 tengah malam, mangsa berusia 21 tahun ditemui terbaring dengan kesan calar besar di belakang badan.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati mangsa dan abangnya berusia 27 tahun yang menaiki sebuah van dalam perjalanan ke Banting, Kuala Langat dekat sini.
“Sepanjang perjalanan berlaku pertengkaran antara dua beradik itu sebelum mangsa meminta untuk diturunkan di lokasi kejadian.
“Mangsa keluar dari kenderaan dengan tidak berbaju. Pertengkaran itu berikutan mangsa hendak meminjam wang daripada abangnya kerana mempunyai masalah kewangan,” katanya ketika dihubungi Kosmo! hari ini.
Kata beliau, abang mangsa dikatakan berpatah balik kira-kira 20 minit kemudian bagi mengambil adiknya itu sebelum dia melihat orang ramai mengerumuni mangsa yang terbaring dengan kesan calar di bahagian belakang badan.

“Proses pengecaman mayat sudah dibuat oleh keluarga dan polis kini mengesan saksi bebas untuk membantu siasatan mengikut Seksyen 41(1) Akta Pengangkutan Jalan 1987.
“Orang ramai yang mempunyai maklumat boleh berhubung dengan Pegawai Penyiasat Bahagian Siasatan dan Penguatkuasaan Trafik Daerah Klang Selatan, Inspektor Ana Vanessa di talian 018-2717165,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua pencuri depan rumah diburu
Oleh MOHAMAD NAUFAL MOHAMAD IDRIS

10 Oktober 2021, 6:06 pm
KLANG – Dua pencuri diburu selepas melarikan sejumlah barangan bernilai RM2,000 milik seorang wanita di hadapan rumahnya dalam kejadian di Pandamaran Jaya di sini baru-baru ini.
Kejadian berlaku kira-kira pukul 7 petang pada Khamis lalu itu kemudiannya tular menerusi rakaman televisyen litar tertutup (CCTV) berdurasi 39 saat.
Ketua Polis Daerah Klang Selatan, Asisten Komisioner Shamsul Amar Ramli berkata, ketika kejadian mangsa seorang wanita yang berada dalam kenderaan di hadapan rumahnya secara tiba-tiba telah didatangi seorang lelaki yang memakai baju t-shirt berwarna putih.
Katanya, suspek kemudiannya terus membuka pintu kereta mangsa sebelum mengambil beg galas mengandungi beg dompet, tiga unit telefon bimbit pelbagai jenama, dan wang tunai bernilai RM300.
“Suspek kemudiannya melarikan diri menaiki sebuah motosikal yang ditunggang oleh rakan lelakinya.
“Akibat kejadian tersebut, mangsa mengalami kerugian dianggarkan bernilai RM2,000,” katanya dalam kenyataan hari ini.

Jelas beliau, kes disiasat mengikut Seksyen 379 Kanun Keseksaan.
Sehubungan itu, Shamsul Amar menegaskan orang ramai yang mempunyai sebarang maklumat boleh menyalurkannya kepada Asisten Superintendan Zamrus Zakaria di talian 019-6892777 atau menghubungi Ibu Pejabat Polis Daerah Klang Selatan pada 03-33762222 atau mana- mana balai polis berhampiran. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Cubaan memotong berakhir tragedi
Oleh EDDY AQMAL MOHAMED HAMIDI

10 Oktober 2021, 6:53 pm
GOMBAK – Cubaan sebuah kereta memotong kenderaan di hadapan sehingga memasuki laluan bertentangan akhirnya membawa padah apabila bertembung dengan sebuah lori dalam kemalangan di Jalan Ulu Yam, Batu 23 di sini hari ini.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, kejadian berlaku pukul 8.06 pagi ketika sebuah kereta jenis Mitsubishi Lancer dari arah Batu Caves sedang dalam perjalanan ke Ulu Yam.
“Ketika melalui kawasan kejadian, pemandu Mitsubishi Lancer berkenaan cuba untuk memotong sebuah Perodua Bezza namun gagal lalu bertembung dengan sebuah lori yang datang dari arah bertentangan.
“Kemalangan itu turut melibatkan kereta Perodua Bezza dan sebuah kereta jenis Volkswagen yang mengakibatkan pemandu serta dua penumpang Perodua Bezza warga Vietnam berusia 24 hingga 30 tahun mengalami kecederaan,” katanya menerusi satu kenyataan di sini hari ini.
Menurut Azman, pemandu Perodua Bezza patah pada bahu dan kaki manakala salah seorang daripada penumpangnya mengalami patah pada leher dan ketiga-tiga mereka kini sedang mendapatkan rawatan di Zon Kuning Hospital Selayang.
“Pemandu Mitsubishi Lancer dan Volkswagen yang masing-masing berusia 32 tahun tidak mengalami sebarang kecederaan manakala pemandu lori berusia 51 tahun pula luka di bahagian kaki.

“Semua pihak yang terlibat telah membuat laporan polis kecuali mereka yang menaiki kereta Perodua Bezza kerana masih mendapatkan rawatan di hospital dan siasatan berhubung kejadian dijalankan mengikut Seksyen 43 (1) Akta Pengangkutan Jalan 1987,” tegas beliau.
Terdahulu, Kosmo! Online hari ini melaporkan tentang kejadian kemalangan melibatkan beberapa buah kenderaan di Jalan Ulu Yam yang dirakamkan oleh kamera papan pemuka pengguna jalan raya tersebut.
Menerusi rakaman berdurasi 44 saat itu, kelihatan tiga buah kereta dipercayai sedang ‘menguji jentera’ sebelum salah sebuah daripadanya bertembung dengan sebuah lori yang datang dari arah bertentangan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Semak kadar vaksinasi sekolah menerusi ciri baharu Covidnow
Oleh MOHD. HUSNI MOHD. NOOR

10 Oktober 2021, 6:13 pm
PUTRAJAYA – Ibu bapa kini boleh menyemak kadar vaksinasi murid bagi sekolah anak masing-masing menerusi ciri baharu yang diperkenalkan laman sesawang Covidnow, bermula hari ini.
Menteri Kanan (Pendidikan), Datuk Dr. Radzi Jidin berkata, semakan boleh dibuat melalui pautan https://covidnow.moh.gov.my/school.
“Alhamdulillah, hari ini Kementerian Kesihatan (KKM) melancarkan ciri baharu mengenai perincian vaksinasi bagi peringkat sekolah di bawah Kementerian Pendidikan (KPM) dalam laman sesawang Covidnow.
“Melalui ciri baharu ini, ibu bapa atau penjaga boleh membuat semakan mengenai kadar vaksinasi murid bagi sekolah anak masing-masing. Usaha ini dapat menyediakan maklumat telus kepada masyarakat, khususnya ibu bapa dan penjaga,” katanya menerusi satu entri di Facebook hari ini.
Radzi berkata, KPM dan KKM telah mengadakan perbincangan bagi meneliti pendekatan terbaik untuk menyediakan maklumat berkaitan status pelaksanaan Program Imunisasi Covid-19 Kebangsaan (PICK) Remaja.
Katanya, KPM sentiasa bekerjasama rapat dengan KKM dalam pelaksanaan program vaksinasi kepada remaja berumur 12 hingga 17 tahun, atau PICK Remaja yang telah bermula pada awal September lalu.

“KPM juga memantau rapi pelaksanaan PICK Remaja, khususnya bagi murid sekolah bawah KPM. Sehingga kini, hampir 80 peratus murid berumur 12 hingga 17 tahun telah menerima sekurang-kurangnya satu dos vaksin,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Nenek jelita berusia 33 tahun
Oleh KOSMO!

10 Oktober 2021, 7:00 pm
LONDON – Seorang wanita mendedahkan dia berasa bangga digelar ‘nenek paling muda di Britain’ selepas mempunyai cucu pada usia 33 tahun, lapor akhbar The Sun kelmarin.
Gemma Skinner, menerima seorang cucu perempuan minggu lalu selepas anaknya, Maizie, melahirkan bayi tersebut pada usia 17 tahun.
“Pada mulanya, saya enggan dipanggil ‘nenek’, namun kini berasa suka mendengar nama panggilan itu,” ujarnya.
Menurut Skinner, ketika Maizie dimasukkan ke hospital sebelum melahirkan cucunya, jururawat di situ menyangka bahawa dia ialah kakak kepada anaknya.
“Jururawat yang datang untuk memberikan suntikan epidural kepada Maizie bertanya sama ada kami ialah saudara perempuan. Kami ketawa mendengarnya kerana sering mendengar pertanyaan seperti itu,” katanya.
Skinner memiliki tiga orang anak perempuan dengan anak bongsunya, Bella, kini baru berusia empat tahun selain Gracie yang berusia 10 tahun.

Dia melahirkan Maizie pada tahun 2004 ketika berusia 16 tahun. – Agensi


Tunggu kebenaran keluarga punca pelajar lewat daftar vaksinasi
Oleh KOSMO!

10 Oktober 2021, 6:30 pm
Oleh LIYANA RAMLI
IPOH – Kelewatan pelajar mendaftar bagi program vaksinasi di beberapa sekolah agama di negeri ini berlaku berikutan pihak sekolah terpaksa menunggu pengesahan daripada ibu bapa.
Disebabkan keadaan itu kebanyakan pengetua tidak dapat menyiapkan data kebenaran tersebut untuk dimajukan.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd. Akmal Kamaruddin berkata, hanya 50 sekolah agama sahaja yang sudah menghantar senarai nama pelajar mereka untuk vaksinasi.
“Saya difahamkan tidak ada pengetua yang tidak mahu pelajar daftar untuk program vaksinasi, sebaliknya mereka cuma lambat mendaftar.
“Ini kerana pendaftaran itu perlu mendapat pengesahan daripada ibu bapa terutamanya bagi pelajar bawah umur,” katanya ketika ditemui pemberita selepas menyaksikan majlis penyerahan projek menaiktaraf dewan serbaguna Manjoi di klinik sementara Manjoi di sini hari ini.

Media sebelum ini melaporkan, pusat tahfiz dan pondok di negeri ini terutamanya yang tidak berdaftar diminta segera menghubungi Jabatan Agama Islam Perak (JAIPk) bagi urusan pendaftaran vaksinasi Covid-19 pelajar. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Empat negeri catat kluster baharu
Oleh SITI A'ISYAH SUKAIMI

10 Oktober 2021, 7:03 pm
PUTRAJAYA – Kelantan, Pahang, Kedah dan Johor merekodkan kluster baharu hari ini, kesemuanya berjumlah lapan kluster melibatkan lima kluster komuniti serta masing-masing satu kluster tempat kerja, kumpulan berisiko dan keagamaan.
Daripada jumlah tersebut, empat kluster dilaporkan di Kelantan iaitu Kluster Kampung Gertak Kechupu (13 kes) dan Kluster Kampung Jejulok (10 kes) di Kota Bharu serta Kluster Jalan Tali Air Kuala Lemal (10 kes) dan Kluster Taman Kenerek Jaya (tujuh kes) di Pasir Mas.
Pahang dengan satu kluster iaitu Kluster Kampung Londang di Maran (12 kes), Kedah pula Kluster Dah 13 Industri Baling di Baling dan Kuala Muda (26 kes) manakala, Johor melaporkan Kluster Jalan Seroja Muar (20 kes) di Muar dan Kluster Jalan Bunga Cempaka (sembilan kes) di Kota Tinggi.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh masih melepasi kes harian dengan 10,959 kes, menjadikan jumlah kes sembuh daripada Covid-19 sebanyak 2,195,669 kes.
“Sebanyak 7,383 kes harian dilaporkan dengan dua daripadanya kes import dan jumlah kumulatif kes Covid-19 sebanyak 2,339,594 kes.
“Daripada 7,373 kes harian yang dilaporkan, 133 kes (1.8 peratus) adalah kategori tiga, empat dan lima serta 7,240 kes (98.2 peratus) kategori satu dan dua,” katanya dalam satu kenyataan akhbar di sini hari ini.

Tambah beliau, sebanyak 762 kes sedang dirawat di Unit Rawatan Rapi dan 410 kes memerlukan bantuan pernafasan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Malaysia catat kekalahan kedua di Denmark
Oleh MUHAMMAD HELMEE RAMLI

10 Oktober 2021, 11:33 pm
SKUAD badminton wanita negara akur dengan kehebatan juara 14 kali, China dalam saingan Kumpulan D kejohanan Piala Uber di Aarhus, Denmark apabila tewas 0-5 pada perlawanan yang berlangsung sebentar tadi.
Pada pertemuan yang berlangsung di Ceres Arena itu, Eoon Qi Xuan diturunkan sebagai perseorangan wanita pertama Malaysia menentang pemenang pingat emas Sukan Olimpik Tokyo 2020, Chen Yufei.
Meskipun aksi menarik ditampilkan pemain No.123 dunia itu, namun belum cukup untuk mengejutkan Yufei apabila tewas menerusi aksi straight set 13-21, 11-21 dalam tempoh 31 minit.
Hasrat beregu wanita negara, Lee Meng Yean-M. Thinaah untuk menyamakan kedudukan tidak berhasil apabila kalah 12-21, 17-21 kepada Liu Xuan Xuan-Xia Yu Ting walaupun sudah memberikan tentangan sengit.
Kemudian, pemain muda, Siti Nurshuhaini Azman mendapat pengalaman berharga apabila turun sebagai perseorangan wanita kedua biarpun tewas mudah 8-21, 3-21 kepada pemain No.9 dunia, He Bing Jiao, sekali gus meletakkan China mendahului 3-0.
China terus berada dalam keadaan lebih selesa apabila memenangi perlawanan keempat selepas beregu wanita, Huang Dong Ping-Jia Yi Fan menang menerusi aksi straight set 21-9, 21-12 ke atas Go Pei Kee-Teoh Mei Xing.

Usaha Malaysia untuk mencuri sekurang-kurangnya satu mata menerusi perseorangan wanita ketiga, K. Letshanaa juga tidak berhasil apabila turut kecundang 15-21, 11-21 kepada Wang Zhi Yi yang melengkapkan kemenangan China. – K! ONLINE


Parti Penaja Kuasa Rakyat dilancarkan
Oleh MOHD RASDAN AHMAD

10 Oktober 2021, 5:41 pm
PETALING JAYA – Parti Penaja Kuasa Rakyat yang diasaskan oleh abang Perdana Menteri, Kamarazaman Yaakob secara rasminya dilancarkan di The Diplomat, Pekarangan Tun Ismail, di sini hari ini.
Perasmian parti baharu itu berkonsepkan Nasionalisme Marhaenisme yang memperjuangkan nasib rakyat terutama dalam kalangan golongan berpendapatan rendah (B40) dan sederhana (M40) serta anak muda.
Presidennya Kamarazaman berkata, parti tersebut akan bersuara, bergerak dan berjuang dalam menuntut hak-hak dan keperluan golongan terlibat dan anak muda selain menumpukan kepada pendidikan percuma, menghapuskan Perbadanan Tabung Pendidikan Tinggi Nasional (PTPTN).
“Bukan itu sahaja, parti ini turut memperjuangkan kesihatan percuma, perumahan, peluang pekerjaan, petani, kelestarian alam sekitar dan membebaskan rakyat daripada cengkaman ‘orang tengah dan modal kaum’.
“Iklim politik negara ketika ini sangat memerlukan sebuah parti yang benar-benar berbilang bangsa dan kaum. Bukan hanya di dalam Perlembagaan tetapi dari segi kompisisi kepemimpinan dan ahli malah parti juga mestilah sarat dengan perjuangan untuk seluruh anak bangsa,” jelasnya ketika pelancaran parti tersebut di ibu negara hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


4,696 kanak-kanak jadi yatim akibat Covid-19
Oleh AIMUNI TUAN LAH

10 Oktober 2021, 5:51 pm
KUALA KRAI – Seramai 4,696 kanak-kanak telah menjadi anak yatim selepas kematian waris atau ahli keluarga mereka akibat dijangkiti Covid-19 di negara ini sehingga hujung bulan lalu.
Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, sehubungan dengan itu, pihak kementerian menerusi Jabatan Kebajikan Masyarakat (JKM) telah mengambil inisiatif bagi memberi sokongan kepada kanak-kanak terlibat.
Katanya, kementerian telah menyediakan sebanyak 36 institusi dan tujuh tempat yang dikhaskan bagi membantu kanak-kanak berkenaan.
“Kita menyediakan pelbagai aktiviti seperti program motivasi dan kaunseling dengan kerjasama pihak Kementerian Pendidikan (KPM) agar mereka tidak tercicir dalam pelajaran.
“Selain itu, kita menyediakan bantuan kanak-kanak di bawah JKM dengan bayaran bantuan sebanyak RM1, 000 untuk satu keluarga,” katanya.
Beliau berkata demikian ketika ditemui pemberita pada Program Tinjauan dan Pemantauan Mengenai Penyampaian Perkhidmatan Kebajikan di Kampung Berangan, Jelawang dekat Dabong di sini, hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Basikal lajak: Pendakwaan akan buat rayuan
Oleh MOHAMAD FAIZAL HASHIM

10 Oktober 2021, 5:19 pm
JOHOR BAHRU – Jabatan Pendakwaan Negeri Johor akan membuat rayuan setelah Mahkamah Majistret Johor Bahru di sini hari ini membenarkan jurujual wanita dilepas dan dibebaskan daripada tuduhan memandu secara melulu sehingga menyebabkan kematian lapan remaja berbasikal lajak, empat tahun lalu.
Pengarah Pendakwaan Negeri Johor, Tengku Amir Zaki Tengku Abd. Rahman berkata, rayuan tersebut akan difailkan dalam masa terdekat.
“Kita akan berbincang dahulu dengan Jabatan Peguam Negara, Putrajaya, sebelum memfailkan rayuan dalam tempoh 10 hari ini,” katanya ketika ditemui selepas prosiding di Mahkamah Majistret hari ini.
Mahkamah Majistret dilaporkan mengekalkan keputusan untuk melepas dan membebaskan tertuduh, Sam Ke Ting, 26, daripada tuduhan memandu secara melulu sehingga menyebabkan kematian lapan remaja berbasikal lajak, 18 Februari 2017.
Majistret Siti Hajar Ali membuat keputusan tersebut, mengulangi keputusan sama dibuat sebelum ini selepas Ke Ting diarahkan membela diri oleh Mahkamah Tinggi, Februari lalu.
Pada prosiding itu, pendakwaan dikendalikan Timbalan Pendakwa Raya, Muhammad Syafiq Mohd Ghazali dan Tengku Amir Zaki manakala Ke Ting diwakili Muhammad Faizal Mokhtar.

Sementara itu, peguamnya, Muhammad Faizal yang ditemui pula, turut enggan mengulas lanjut mengenai keputusan mahkamah berkenaan.
“Buat masa ini, kami tidak boleh memberikan sebarang kenyataan kerana kes masih belum selesai.
“Kita jangkakan bahawa pihak pendakwaan akan membuat rayuan. Oleh itu, tiada komen boleh diberikan,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


3,120 pelajar baharu UPSI daftar esok
Oleh MOHD RASDAN AHMAD

10 Oktober 2021, 5:56 pm
PETALING JAYA – Seramai 3,120 pelajar baharu ijazah pertama akan mendaftar di Universiti Pendidikan Sultan Idris (UPSI) bagi sesi akademik 2021/2022 esok.
Kesemua pelajar baharu itu akan mengikuti pengajian dalam 48 program iaitu 33 program pendidikan manakala 15 program bukan pendidikan.
Naib Canselor, Prof. Datuk Dr. Md. Amin Md. Taff berkata, pelajar baharu yang akan mengikuti pengajian sama ada dalam program pendidikan atau bukan pendidikan, diharapkan mematuhi segala peraturan dan arahan universiti bagi memastikan perjalanan pengajian mereka lancar.
“Saya berharap semua pelajar baharu akan bersama-sama universiti mencipta kecemerlangan dan aktif menyertai pelbagai aktiviti yang dianjurkan oleh persatuan, atau fakulti masing-masing walaupun secara dalam talian.
“Apa yang penting, para pelajar perlu selalu berkomunikasi dengan pensyarah masing-masing menerusi pelbagai medium seperti telefon, WhatsApp, Telegram, private message atau Google Meet,” jelasnya melalui satu kenyataan hari ini.
Tambahnya, semua pelajar baharu itu akan mendaftar secara dalam talian di beberapa fakulti antaranya Fakulti Bahasa dan Komunikasi, Fakulti Pengurusan dan Ekonomi, Fakulti Sains Sukan dan Kejurulatihan, Fakulti Sains dan Matematik, Fakulti Muzik dan Seni Persembahan, Fakulti Sains Kemanusiaan, Fakulti Seni, Komputeran dan Industri Kreatif serta Fakulti Pembangunan Manusia.

Dalam pada itu, bagi Ketua Timbalan Pendaftar, Zarina Mohd Yaacob berkata, urusan pendaftaran turut dibantu Rakan Suai Kenal (RSK) serta ahli jawatankuasa Majlis Perwakilan Pelajar (MPP) bagi melancarkan perjalanan proses pendaftaran pelajar baharu.
“Seramai 1,547 pelajar lama akan mendaftar di perkarangan Dewan Tuanku Canselor, Kampus Sultan Azlan Shah bermula pada 16 sehingga 18 Oktober dan sesi kuliah bermula pada 18 Oktober.
“Universiti akan memastikan semua pelajar yang berada di kampus akan mematuhi prosedur operasi standard (SOP) seperti yang ditetapkan Kementerian Pengajian Tinggi (KPT) dan Kementerian Kesihatan (KKM),” katanya.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PDRM tamatkan SJR di sempadan negeri
Oleh EDDY AQMAL MOHAMED HAMIDI

10 Oktober 2021, 6:03 pm
KUALA LUMPUR – Sekatan Jalan Raya (SJR) di sempadan negeri akan ditamatkan tengah malam ini susulan pengumuman kerajaan tentang kebenaran aktiviti rentas negeri melibatkan golongan telah lengkap divaksin yang akan bermula esok.
Ketua Polis Negara, Datuk Seri Acryl Sani Abdullah Sani berkata, bagaimanapun SJR di kawasan yang dikenakan Perintah Kawalan Pergerakan Diperketatkan (PKPD), SJR Ops Benteng dan SJR Cegah Jenayah/ Keselamatan akan dikekalkan.
“Meskipun tiada SJR di sempadan negeri, Polis Diraja Malaysia (PDRM) akan tetap menggerakkan pasukan pematuhan prosedur operasi standard (SOP) bagi memastikan masyarakat sentiasa mengamalkan SOP.
“Pemeriksaan-pemeriksaan ini akan dijalankan oleh pihak berkuasa secara rawak di lokasi tumpuan umum berdasarkan peruntukan di bawah Akta Pencegahan dan Pengawalan Penyakit Berjangkit 1988 (Akta 342),” katanya dalam satu kenyataan hari ini.
Tambah beliau, orang ramai dinasihatkan untuk tidak mengambil lewa terhadap kelonggaran pergerakan yang telah diberikan dan sentiasa mengamalkan tahap pematuhan SOP yang tinggi demi mengelakkan penularan Covid-19 kembali meningkat.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Teruja nak rentas negeri? Ini pesan Mira Filzah
Oleh NUR EMIRA SAIZALI

10 Oktober 2021, 5:57 pm
PETALING JAYA – Memahami keterujaan seluruh warganegara yang tidak sabar untuk memulakan perjalanan rentas negeri susulan pengumuman Perdana Menteri, Datuk Seri Ismail Sabri sebentar tadi, aktres Mira Filzah sempat menitipkan pesanan agar semua pihak mengamalkan sikap bertanggungjawab.
Turut menyambut baik berita yang ditunggu-tunggu tersebut, pemilik nama penuh Nur Amirah Filzah Badioezaman, 28, amat berharap orang ramai dapat menjaga diri bagi mengelakkan kes positif Covid-19 kembali meningkat.
TANGKAP layar perkongsian Mira dalam InstaStorynya hari ini.
“Alhamdulillah tetapi jaga diri okey. Jangan sampai kes naik semula, tolonglah.
“Jadilah rakyat yang bertanggugjawab,” kata pelakon Sweet Dreams itu dalam satu perkongsian InstaStory hari ini.
Selain pesanan tersebut, bekas pengacara Nona itu turut menasihatkan orang ramai agar membuat ujian Rapid Test Kit-Antigen (RTK-Ag) sebelum dan selepas melakukan aktiviti merentas negeri.
“Hendak pergi mana-mana, lakukanlah ujian RTK-Ag sebelum dan bila sudah pulang,” katanya lagi.

Hari ini, rakyat Malaysia seperti menerima kejutan istimewa selepas Ismail Sabri mengumumkan pihak kerajaan telah menarik semula larangan rentas negeri bermula esok. – K! ONLINE


Rentas negeri bukan jaminan PRN Melaka
Oleh KHAIRUL MOHD. ALI

10 Oktober 2021, 5:23 pm
ISKANDAR PUTERI – Keputusan kerajaan membenarkan pergerakan rentas negeri bukan faktor penentu bahawa Pilihan Raya Negeri (PRN) Melaka akan diadakan dalam tempoh terdekat ini ekoran kemelut politik yang melanda negeri itu.
Menteri Perusahaan Perladangan dan Komoditi, Datuk Zuraida Kamaruddin sebaliknya berkata, keputusan tersebut hanya boleh diputuskan Yang di-Pertuan Agong yang dijangka akan dimaklumkan minggu depan.
“Berkenaan sama ada PRN Melaka akan diadakan atau tidak, kita tunggu keputusan Agong. Biar baginda yang membuat keputusan sama ada ianya akan diadakan atau tidak, kabinet akan akur.
“Kebenaran rentas negeri tidak bermakna PRN akan diadakan di Melaka, kerana ia bergantung pelbagai faktor termasuklah keselamatan dan kesihatan,” katanya dalam sidang media yang diadakan selepas beliau Pelabuhan Tanjung Pelepas, di sini hari ini.
Tambah Zuraida yang juga merupakan Ahli Majlis Pimpinan Tertinggi Parti Pribumi Bersatu Malaysia (Bersatu) bagaimanapun memberitahu keputusan sama ada parti itu akan bekerjasama dengan UMNO sekiranya PRN Melaka diadakan tertakluk kepada kepimpinan parti.
“Berhubung soal kerjasama, itu saya serahkan kepada pucuk pimpinan,” jelasnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sharifah Shahira teruja bakat Airra lukis atas karpet
Oleh KOSMO!

10 Oktober 2021, 5:30 pm
PETALING JAYA – Pelakon dan juga penyampai radio Sharifah Shahira berkongsi bakat salah seorang anaknya, Airra apabila berjaya menghasilkan ‘lukisan’ yang dilakar pada hamparan permaidani dalam biliknya menggunakan jari.
Menerusi satu hantaran yang dimuat naik dalam Instagram miliknya, Sharifah Shahira atau mesra disapa Shiera terkejut dan teruja sewaktu masuk ke bilik anaknya itu dan terlihat lukisan berupa potret salah seorang pelakon drama Netflix popular, Jung Ho-yeon yang dilakar di atas permaidani.
“Wow. Airra Lukis atas karpet. Cantiknya. Aku boleh lukis orang lidi jer,” kata Shiera.
Bagaimanapun, ujar kakak kepada pelakon, Sharifah Sakinah itu, lakaran potret pelakon asal Korea Selatan itu telah dipadam Airra atau nama lengkapnya Airra Zulkifly tidak lama kemudian.
“Ramai suruh bingkaikan gambar yang Airra Lukis atas karpet bilik dia. Tapi dia dah padam. Dia cakap sejam nak lukis. Bye,” katanya.
Menerusi hantaran berbeza, Shiera turut berkongsi satu lagi bakat yang dimiliki Airra iaitu dengan bermain gitar walaupun hanya menerusi tontonan dalam YouTube.

Ujar Shiera, Airra mula belajar untuk bermain gitar sejak pandemik Covid-19 melanda negara pada tahun lalu.
“Mari saya kenalkan. Nama dia Airra. Dia berusia 14 tahun. Airra mula belajar bermain gitar sejak Pandemik lalu. Mula tak mandi juga (seloroh),” tulisnya dalam Instagram.
Ujarnya, Airra hanya belajar untuk bermain gitar atau melukis menerusi tontonan dalam YouTube semata-mata dan tidak mengikuti sebarang kelas secara formal.
“Budak sekarang belajar dekat YouTube sahaja. Main gitar, melukis, menari, mengaji atau sembahyang, semua pandai (belajar daripada YouTube).
“Mak dia tak tahu buat. Tapi kat mulut handal (kuat berleter),” ujar Shiera.
Menjengah dalam ruangan komen, bakat yang dimiliki Airra turut mendapat perhatian dalam kalangan rakan-rakan selebriti apabila memberi pujian kepadanya.
“Hebat!” puji penyanyi nombor satu negara Datuk Seri Siti Nurhaliza.
“Berbakatnya Airra,” kata pelakon Nabila Huda.
Malah ada juga netizen menyifatkan Airra seperti penyanyi dan juga komposer terkenal, Datuk M. Nasir apabila memiliki bakat luar biasa walaupun bersikap pendiam.
“Airra macam M. Nasir. Orangnya agak pelik perangainya. Pendiam, tapi sarat dengan idea seni yang mengagumkan. Orang berjiwa seni ini istimewa dan lain macam,” kata seorang pengguna Instagram. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Guna Toyota Alphard seludup tiga PATI Bangladesh
Oleh YATIMIN ABDULLAH

10 Oktober 2021, 5:10 pm
RANTAU PANJANG – Taktik licik seorang lelaki warga Bangladesh menggunakan kenderaan pelbagai guna (MPV) mewah untuk menyeludup tiga pendatang asing tanpa izin (PATI) dari negaranya gagal apabila mereka dicekup anggota Batalion 8 Pasukan Gerakan Am (PGA) tengah malam tadi.
Lelaki berusia 41 tahun itu dipercayai berperanan sebagai ‘transporter’ yang memandu MPV jenis Toyota Alphard ditahan pada pukul 12.20 tengah malam semasa melalui sekatan jalan raya (SJR) Lalang Pepuyu dekat Tanah Merah di sini.
Pegawai Pemerintah Medan PGA, Superintendan Azhari Nusi berkata, pihaknya menahan sebuah MPV dari arah Rantau Panjang menghala ke Panglima Bayu, Tanah Merah selepas mendapati ia menggunakan cermin gelap di SJR berkenaan.
Menurutnya, berdasarkan pemeriksaan, PGA mendapati pemandu MPV itu mempunyai dokumen perjalanan yang sah manakala salah seorang daripada mereka didapati sudah tamat tempoh.
“Bagaimanapun, dua lagi warga Bangladesh yang berada di dalam MPV itu tidak mempunyai dokumen perjalanan.
“Sehubungan itu, ketiga-tiga PATI berusia antara 27 hingga 29 tahun itu termasuk pemandu MPV ditahan untuk membantu siasatan,” katanya dalam satu kenyataan di sini hari ini.

Ujarnya, kesemua warga Bangladesh dan MPV itu dibawa ke Balai Polis Lalang Pepuyu di sini untuk siasatan lanjut dan kes disiasat mengikut Seksyen 6 (1)(c) Akta Imigresen 1959/63 dan Seksyen 55 E (1) akta sama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jumlah pelancong ke Langkawi dijangka meningkat berkali ganda
Oleh NUR AMALINA AZMAN

10 Oktober 2021, 6:00 pm
LANGKAWI – Pengumuman kebenaran rentas negeri yang bermula esok dianggap sebagai satu ‘bonus’ kepada pulau peranginan ini untuk terus mencatatkan kemasukan lebih ramai pelancong selepas ini.
Menteri Besar Kedah, Muhammad Sanusi Md. Nor berkata, jumlah pelancong dijangka terus meningkat apabila proses kedatangan ke Langkawi lebih mudah dan tidak perlu lagi mendapatkan kebenaran rentas negeri daripada pihak polis.
“Selepas rentas negeri dibenarkan bermaksud proses kedatangan ke Langkawi dipermudahkan, tidak perlu pergi dapatkan surat polis, tidak perlu SJR (sekatan jalan raya).
“Saya yakin jumlah pelancong seramai 3,842 sehari (purata harian kemasukan pelancong pada Oktober) akan meningkat lebih lagi dan mungkin meningkat berkali-kali ganda,” katanya selepas merasmikan program Langkawi Great Sales (LGS) 2021 di kereta kabel SkyCab di Teluk Burau di sini hari ini.
Turut hadir dalam program itu ialah Menteri Pelancongan, Seni dan Budaya, Datuk Seri Nancy Shukri dan Ketua Pegawai Eksekutif Lembaga Pembangunan Langkawi (LADA), Nasaruddin Abd. Muttalib. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sam Bunkface dedah wajah, nama anak keduanya Idris
Oleh MOHAMMAD SHAHEMY AZMI

10 Oktober 2021, 3:40 pm
PETALING JAYA – Vokalis kumpulan Bunkface, Sam buat pertama kalinya mendedahkan wajah dan nama anak keduanya iaitu Idris hasil perkahwinan keduanya bersama isteri, Puteri Eifa Ezrin Mohd. Kushairi.
Menerusi hantaran yang dimuat naik dalam Instagram miliknya, Sam atau nama lengkapnya Shamsul Annuar Mohd. Baharom,34, berkongsi foto dirinya bersama isteri serta wajah comel anaknya, Idris.
“Katakan hello kepada Idris bin Shamsul Annuar. Alhamdulillah,” tulisnya dalam Instagram.
Meninjau dalam ruangan komen, rata-rata pengikutnya dalam Instagram turut menitipkan ucapan tahniah dan doa kepada Sam atas kelahiran cahaya mata lelaki itu.
“Alhamdulillah. Tahniah,” ujar seorang pengikutnya.
“Keluarga yang cantik. Semoga Allah SWT permudahkan segala urusan untuk awak dan keluarga. Amin,” komen seorang lagi pengikutnya.

Sekadar info, Sam yang juga abang kepada pelakon, Siti Saleha itu sebelum ini pernah berkahwin dengan penerbit rancangan, Aida Azira Hussin pada 25 April 2015 dan dikurniakan seorang cahaya mata lelaki bernama Maleeq yang kini berusia empat tahun. Namun, pasangan ini bercerai sekitar Januari 2019.
Sam kemudiannya mendirikan rumah tangga buat kali kedua bersama Puteri Eifa Ezrin Mohd Kushairi pada 10 Disember 2020. – K! ONLINE


[KEMASKINI] Kes basikal lajak: Pemandu dilepaskan, dibebaskan
Oleh MOHAMAD FAIZAL HASHIM

10 Oktober 2021, 3:41 pm
JOHOR BAHRU – Mahkamah Majistret Johor Bahru, di sini hari ini mengekalkan keputusan dengan membenarkan seorang jurujual wanita dilepas dan dibebaskan daripada tuduhan memandu secara melulu sehingga menyebabkan kematian lapan remaja berbasikal lajak, empat tahun lalu.
Tertuduh, Sam Ke Ting, 26, sebelum ini dilepas dan dibebaskan oleh Mahkamah Majistret di sini tanpa dipanggil membela diri selepas pihak pendakwaan gagal membuktikan kes prima facie di akhir pendakwaan, 28 Oktober 2019.
Keputusan itu diputuskan Majistret Siti Hajar Ali, yang membacakan keputusan kes diakhir pembelaan selepas tertuduh diarahkan membela diri oleh Mahkamah Tinggi, Februari lalu.
Siti Hajar yang membuat keputusan itu sebelum ini, sekali lagi memutuskan bahawa pihak pendakwaan telah gagal membuktikan keraguan munasabah terhadap tertuduh di akhir kes pembelaan.
Dalam penghakimannya, beliau berkata, keterangan diberikan tertuduh ketika membela diri adalah munasabah dan bukan penafian atau rekaan semata-mata.
“Setelah mendengar keterangan dikemukakan dan menimbang hujah pendakwaan serta pembelaan di akhir kes pembelaan, adalah tidak selamat untuk mensabitkan kesalahan ke atas tertuduh.

“Ini selepas mendapati pihak pendakwaan telah gagal membuktikan kes ini melampaui keraguan munasabah. Tertuduh dilepas dan dibebaskan daripada pertuduhan,” katanya.
Siti Hajar berkata, antara alasan mahkamah membuat keputusan tersebut ialah mengambil kira keterangan tertuduh yang tidak ada pengetahuan terhadap aktiviti basikal lajak di lokasi kejadian pada pukul 3 pagi itu adalah munasabah.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Aksi ‘berlumba’ berakhir tragedi
Oleh KOSMO!

10 Oktober 2021, 4:19 pm
PETALING JAYA – Keseronokan beberapa buah kereta berkonvoi serta memandu secara laju dan melulu di Jalan Ulu Yam berakhir dengan tragedi apabila salah sebuah daripadanya terlibat dalam kemalangan pagi tadi.
Dalam kejadian kira-kira pukul 7.44 pagi itu, kemalangan tersebut berjaya dirakam oleh kamera papan pemuka sebuah kenderaan sebelum ia tular di laman Facebook.
Menerusi rakaman berdurasi 44 saat itu, kelihatan tiga buah kereta dipercayai sedang ‘menguji jentera’ sebelum salah sebuah daripadanya bertembung dengan dua buah kenderaan dari arah bertentangan iaitu lori dan sebuah kereta lain.
Bagaimanapun, tidak dapat dipastikan bagaimana nasib kesemua mereka yang terlibat dalam kemalangan tersebut sama ada terdapat kecederaan atau kematian.
Susulan perkongsian rakaman itu, rata-rata pengguna berang dengan aksi mereka yang membawa kereta secara melulu di kawasan jalan kampung yang sempit.
“Kawasan jalan sempit pun nak tunjuk hebat, kalau rasa nak ‘race’ sangat pergilah ke Litar Sepang tak pasal-pasal orang lain jadi mangsa,” tulis Pengayuh Beca Sahaja.

Turut meninggalkan komen adalah seorang lagi pengguna dikenali sebagai Jebat Belum Derhaka.
“Nasib baik tak rembat penunggang basikal sekali, kalau tidak mesti ada kehilangan nyawa. Polis sila pantau laluan ini, selalu sangat jadi litar lumba haram,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KKM perkasa usaha bantu pesakit mental
Oleh PETAH WAZZAN ISKANDAR

10 Oktober 2021, 4:56 pm
PUTRAJAYA – Kerajaan sedang berusaha mengubah stigma melibatkan penyakit mental bagi memastikan golongan terkesan mendapat peluang rawatan dan dibantu tanpa perlu dipandang serong atau dikenakan tindakan undang-undang.
Menteri Kesihatan, Khairy Jamaluddin Abu Bakar berkata, pihaknya menghadapi cabaran bagi membantu golongan terbabit kerana stigma negatif masih ada terhadap mereka yang cuba dapatkan bantuan dan dianggap tida siuman malah stigma itu perlu dibuang jauh-jauh.
Katanya, penyakit itu perlulah dinormalisasi supaya adalah normal untuk mereka yang mempunyai penyakit mental mendapatkan bantuan, rawatan dan kaunseling.
“Kerajaan sedang melakukan beberapa perkara bagi membantu golongan itu iaitu langkah pertama adalah dengan meminda undang-undang sedia ada berkaitan penyakit mental iaitu bunuh diri dan ini adalah langkah pertama untuk membuang stigma penyakit mental.
“Usaha kedua adalah dengan mengadakan kempen besar-besaran yang memberi kesedaran bahawa adalah normal seseorang yang mempunyai penyakit mental ataupun keluarga yang mempunyai ahli mereka mengalami penyakit itu mencari sokongan, bantuan dan rawatan,” katanya hari ini.
Beliau berkata demikian sempena majlis pelancaran Pelan Strategik Kesihatan Mental (2020 – 2025) dan Let’s Talk Minda Sihat sempena Hari Kesihatan Mental Sedunia 2021 secara maya hari ini.

Khairy Jamaluddin berkata, selepas membuang stigma, pihaknya akan memperkasakan sokongan akses kepada yang memerlukan supaya golongan tersebut tidak ketinggalan dalam mendapatkan bantuan.- K! ONLINE


Bilik sewa jadi ‘port’ edar dadah diserbu
Oleh FARAHWAHIDA AHMAD

10 Oktober 2021, 4:43 pm
SEGAMAT – Kegiatan tiga lelaki yang aktif melakukan jenayah mengedar dadah sekitar daerah ini tumpas apabila mereka ditahan di dalam sebuah bilik rumah sewa di Taman Utama di sini pagi semalam.
Dalam serbuan pada pukul 11 pagi itu, ketiga-tiga suspek yang ditahan masing-masing berusia 22, 30 dan 45 tahun.
Ketua Polis Daerah Segamat, Superintendan Bahrin Mohd. Noh berkata, penahanan tiga lelaki itu membawa kepada penemuan bahan terlarang terbabit bernilai lebih RM9,275.
“Tangkapan itu dilakukan di sebuah bilik kediaman yang disewa sekitar Taman Utama di bandar Segamat hasil risikan sejak beberapa hari lalu.
“Kami merampas wang tunai sebanyak RM852, ganja seberat 88.80 gram (g), heroin (81.90g), syabu (37.70g) serta eramin 5 sebanyak lima biji selain beberapa buah telefon bimbit.
“Kesemua suspek memiliki 15 rekod jenayah lampau berkaitan dadah dan jenayah pecah rumah ” katanya pada sidang akhbar di IPD Segamat hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perak yakin kadar vaksinasi capai 80 peratus
Oleh KOSMO!

10 Oktober 2021, 3:54 pm
Oleh LIYANA RAMLI
IPOH – Program vaksinasi di negeri ini akan diubah pada pendekatan mencari penerima mereka yang belum divaksin disamping mempergiat kempen kesedaran masyarakat terhadap vaksin Covid-19.
Menerusi kaedah ini juga meyakinkan kerajaan Perak angka lebih 80 peratus kalangan orang dewasa di negeri ini untuk divaksin dapat dicapai mengikut jangka masanya.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd. Akmal Kamarudin berkata, usaha itu akan dilakukan pihaknya dan agensi yang bertanggungjawab.
Menurut beliau, berdasarkan data daripada Jawatankuasa Khas Jaminan Akses Bekalan Vaksin Covid-19 (JKJAV), Perak termasuk dalam negeri di bawah paras 80 peratus itu selain Pahang, Kedah, Kelantan dan Sabah.
“Bermula daripada Jabatan Penerangan dan semua agensi akan mencari mereka yang tidak divaksin selain mempergiat program jangkauan (outreach) bagi mereka yang belum ada kesedaran untuk divaksin.

“Jika PPV dibuka tetapi tiada orang, kerajaan terpaksa menanggung kos kerugian yang tinggi, lagi pula petugas-petugas kesihatan boleh kembali bekerja di klinik kesihatan masing-masing,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PTPTN galak penabungan melalui Program Anakku Sejahtera
10 Oktober 2021, 3:49 pm
PETALING JAYA – Perbadanan Tabung Pendidikan Tinggi Nasional (PTPTN) merakamkan ucapan penghargaan dan terima kasih kepada Kerajaan Negeri Kedah kerana sokongan padu yang diberikan atas usaha PTPTN untuk menggalakkan penabungan dalam kalangan masyarakat melalui Program Anakku Sejahtera.
PTPTN dalam satu kenyataan berkata, program tersebut dilancarkan sebagai salah satu usaha murni Kerajaan Negeri Kedah dalam pembasmian kemiskinan untuk rakyat negeri Kedah yang berpendapatan rendah.
“Menerusi inisiatif ini, Kerajaan Kedah telah memperuntukan sebanyak RM1 juta untuk diberikan kepada bayi yang lahir di negeri Kedah mulai 1 Januari 2021 sehingga 31 Disember 2021.
“Sumbangan akan diberikan dalam bentuk tabungan Simpan SSPN Prime (yang dahulunya dikenali sebagai SSPN-i) dengan jumlah RM100 setiap seorang,” katanya di sini hari ini.
Tambahnya, bagi memastikan sumbangan tersebut sampai kepada golongan sasaran, Kerajaan Negeri Kedah telah menetapkan beberapa syarat untuk permohonan sumbangan ini.
“Antaranya, bayi mestilah warganegara dan dilahirkan di negeri Kedah; ibu atau bapa lahir di negeri Kedah atau bermastautin di negeri Kedah melebihi 10 tahun; pendapatan isi rumah RM3,000.00 sebulan dan ke bawah; dan permohonan perlu dilakukan dalam tempoh tiga (3) bulan dari tarikh kelahiran yang didaftarkan di sijil kelahiran,” ujarnya.

Katanya, borang permohonan dan maklumat lanjut berkaitan program ini boleh didapati di Pejabat Kebajikan Masyarakat Daerah yang berhampiran.
“Simpanan sebanyak RM100 akan dimasukkan ke dalam akaun Simpan SSPN Prime selepas permohonan diluluskan,” katanya.
Jelasnya, pihak PTPTN amat mengalu-alukan kerjasama Kerajaan Negeri lain untuk membudayakan amalan penabungan.
“Sehingga kini, selain Kedah, antara kerajaan negeri yang telah berkerjasama dengan PTPTN untuk insentif kelahiran baharu dalam bentuk akaun Simpan SSPN Prime ialah Terengganu, Perak, Johor dan Melaka.
“Ini selaras dengan matlamat di dalam teras pertama Pelan Strategik PTPTN 2021-2025 iaitu memupuk budaya menabung di kalangan ibu bapa di peringkat awal usia anak-anak bagi tujuan pendidikan tinggi sekali gus mengurangkan kebergantungan kepada pinjaman pendidikan,” katanya. – K! ONLINE


Orang ramai disaran amal TRIIS
10 Oktober 2021, 5:03 pm
PETALING JAYA – Orang ramai disaran mengamalkan ‘Test’, ‘Report’, ‘Isolate’, ‘Inform’, ‘Seek’ (TRIIS) ekoran kebenaran rentas negeri bermula esok yang diumumkan Perdana Menteri, Datuk Seri Ismail Sabri Yaakob sebentar tadi.
Menteri Kanan Pertahanan, Datuk Seri Hishammuddin Tun Hussein menerusi satu hantaran di Facebooknya berkata, orang ramai perlu manfaatkan kelonggaran ini dengan penuh tanggungjawab.
“Alhamdulillah seperti yang diumumkan Perdana Menteri, rentas negeri dibenarkan bermula esok. Tiada lagi halangan untuk pulang bertemu ibu bapa dan ahli keluarga di kampung.
“Namun, amat penting untuk manfaatkan kelonggaran ini dengan penuh rasa tanggungjawab,” katanya hari ini.
Hishamuddin menyeru orang ramai mengamalkan TRIIS
Jelasnya, selain terus patuh prosedur operasi standard (SOP), orang ramai mesti kukuhkan tindakan kesihatan awam kendiri dengan mengamalkan TRIIS.
“Test, lakukan ujian pengesanan Covid-19 jika mengalami simptom; Report, laporkan keputusan ujian di aplikasi MySejahtera; Isolate, kuarantin kendiri jika positif; Inform, maklum kepada kontak rapat jika positif dan pihak berwajib jika kesihatan merosot; Seek, dapatkan rawatan jika alami gejala berat.

“Sebarkan tentang TRIIS kepada ahli keluarga, sahabat dan seramai mungkin kenalan supaya ia menjadi rutin kendiri,” ujarnya.
Terdahulu, kerajaan bersetuju memberi kebenaran untuk rakyat Malaysia yang telah menerima vaksinasi lengkap untuk melakukan pergerakan rentas negeri bermula esok di mana rakyat bebas melakukan pergerakan seperti balik kampung untuk berjumpa ibu bapa yang telah lama berpisah, melancong dan sebagainya. – K! ONLINE


Sukarelawan Askar Wataniah maut kemalangan
Oleh NIK NUR IZZATUL HAZWANI NIK ADNAN

10 Oktober 2021, 4:59 pm
KEMAMAN – Seorang anggota sukarelawan Askar Wataniah maut selepas motosikal yang ditungganginya terlanggar dengan sebuah teksi di Kilometer 156, Jalan Kuala Terengganu-Kuantan berhampiran simpang tiga lampu isyarat Geliga di sini hari ini.
Dalam kejadian kira-kira 7.15 pagi, mangsa, Mohamad Khir Mohamad Fazeli Perkasa, 25, meninggal dunia sewaktu menerima rawatan ketika menerima rawatan di Hospital Kemaman di sini.
Dia yang berasal dari Parit Sulong, Johor mengalami kecederaan parah pada bahagian kepala dan rusuk.
Ketua Polis Daerah Kemaman, Superintendan Hanyan Ramlan berkata, sewaktu kejadian teksi yang dipandu seorang lelaki berusia 65 tahun dari arah Kuala Kemaman meneruskan perjalanan ke arah Kuala Terengganu sebaik lampu isyarat bertukar hijau.
“Sebuah motosikal jenis Yamaha LC135 yang dinaiki mangsa tiba-tiba datang dari arah Kemaman melintasi lampu isyarat tersebut sebelum merempuh bahagian kanan teksi tersebut.
“Impak rempuhan tersebut menyebabkan mangsa tercampak sebelum dikejarkan ke Unit Rawatan Rapi Hospital Kemaman,” katanya di sini hari ini. – K! ONLINE


Wanita pedofil rakam aksi tidak senonoh depan kanak-kanak
Oleh KOSMO!

10 Oktober 2021, 5:00 pm
LONDON – Seorang wanita yang merakam aksinya berkelakuan tidak senonoh di sebuah pasar raya terkemuka di Britain dan menjual video tersebut pada harga £200 (RM1,137) dijatuhkan hukuman penjara 16 bulan, lapor akhbar The Sun kelmarin.
Tiffany Barret, 32, menghantar rakaman tersebut kepada teman lelakinya yang juga merupakan seorang pedofil, Christopher Shaw, serta membayar wang kepadanya sebelum dikongsi secara online.
Dia merakam kelakuan tidak senonoh di bilik persalinan pasar raya tersebut dan beberapa lokasi awam lain dengan dilihat kanak-kanak.
Aksi menjijikkan itu dikesan apabila pasukan penyiasat eksploitasi seksual kanak-kanak menjumpai salah satu daripada klip video tersebut.
Berdasarkan siasatan, mereka turut mendapati bahawa Shaw mempunyai banyak lagi gambar penderaan seksual kanak-kanak yang mengerikan.
Pendakwa raya, Darren Whitehead memberitahu Mahkamah Diraja Stoke bahawa Barret mengakui telah menghantar video tersebut kepada seorang lelaki bernama ‘Chris’.

“Tertuduh menyatakan bahawa lelaki itu akan memintanya merakam video di kawasan-kawasan aneh termasuk bilik persalinan pasar raya,” kata Whitehead.
Sementara itu, hakim Paul Glenn ketika menjatuhi hukuman kepada pasangan kekasih itu berkata, Shaw menerima imej seksual kanak-kanak tersebut untuk memuaskan nafsunya.
“Anda terlupa bahawa mereka ialah kanak-kanak yang telah didera dan dijadikan bahan hiburan oleh individu seperti anda.
“Ini merupakan aktiviti pemangsa seksual,” katanya.
Barret dipenjarakan selama 16 bulan atas kesalahan menyebabkan kanak-kanak menjadi saksi kelakuan tidak senonohnya selain Shawn turut dijatuhkan hukuman sama.  – AGENSI


Aktiviti rentas negeri dibenarkan bermula esok
Oleh ZULKIFLI MANZOR

10 Oktober 2021, 3:12 pm
PUTRAJAYA – Kerajaan bersetuju memberi kebenaran untuk rakyat Malaysia yang telah menerima vaksinasi lengkap untuk melakukan pergerakan rentas negeri bermula esok, 11 Oktober 2021.
Perdana Menteri, Datuk Seri Ismail Sabri Yaakob berkata, dengan keputusan itu rakyat bebas melakukan pergerakan seperti balik kampung untuk berjumpa ibu bapa yang telah lama berpisah, melancong dan sebagainya.
Datuk Seri Ismail Sabri Yaakob berucap ketika sidang sidang media khas yang disiarkan secara langsung sebentar tadi.
“Menurut Kementerian Kesihatan Malaysia (KKM) kadar vaksinasi lengkap populasi dewasa di bawah Pelan Imunisasi Covid-19 Kebangsaan (PICK) telah mencapai 90 peratus. Data terkini akan dikemas kini di laman sesawang COVIDNOW pada tengah malam ini.
“Rentas negeri dibenarkan oleh kerajaan bermula esok jadi esok bebaslah dan inilah yang ditunggu oleh masyarakat. Bagaimanapun saya harap jangan ambil lewa pematuhan Prosedur Operasi Standard (SOP),” katanya pada sidang media khas dari Bangunan Perdana Putra di sini hari ini. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buat ujian Covid-19 sebelum pulang ke kampung
Oleh ZULKIFLI MANZOR

10 Oktober 2021, 3:37 pm
PUTRAJAYA – Orang ramai yang akan melakukan aktiviti rentas negeri termasuk pulang ke kampung halaman bermula esok dinasihati melakukan ujian Covid-19 kendiri sebelum memulakan perjalanan.
Perdana Menteri, Datuk Seri Ismail Sabri Yaakob berkata, mereka yang bergejala seperti demam, batuk, selsema dan sesak nafas pula dinasihati menangguhkan dahulu perjalanan mereka.
“Kita sama-sama melindungi diri dan keluarga. Ramai mahu pulang ke kampung bertemu ibu bapa, tetapi kita yang bertanggungjawab menjaga keselamatan keluarga kita di kampung, jadi kawalan kendiri perlu dilaksanakan.
“Sebagai contoh jika kita mengalami simptom demam, selesema, batuk dan sebagainya baik tangguh pulang untuk berjumpa keluarga,” katanya pada sidang media khas di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ramai berminat dengan vaksin dos penggalak
Oleh KOSMO!

10 Oktober 2021, 3:00 pm
WASHINGTON – Satu kajian yang dijalankan oleh Pusat Kawalan dan Pencegahan Penyakit (CDC) Amerika Syarikat (AS) mendapati bahawa lebih ramai individu bergegas untuk mendapatkan suntikan vaksin dos penggalak setiap hari berbanding dos pertama dan dos kedua, lapor laman berita Wion News kelmarin.
Menurut kajian itu, setiap hari, seramai 390,444 individu mendapatkan suntikan dos penggalak, manakala hanya 288,105 individu yang mendapatkan suntikan vaksin dos pertama dan 276,539 individu lengkap divaksin dua dos setiap hari.
Hal ini mula menjadi satu trend di mana lebih ramai individu berasa bimbang, lantas ingin mendapatkan suntikan dos penggalak berbanding dos pertama dan kedua.
Sebelum ini, Pertubuhan Kesihatan Sedunia (WHO) menggesa kerajaan dan pemimpin seluruh dunia untuk tidak memulakan kempen suntikan vaksin dos penggalak.
“Pemberian vaksin kepada mereka yang masih belum menerima vaksinasi tetap menjadi keutamaan termasuk menjadikan ia sebagai syarat wajib,” kata Penyelaras Tindak Balas Covid-19 White House, Jeff Zients Rabu lalu.
Data CDC menunjukkan bahawa lebih 64 peratus suntikan dos penggalak telah diberikan kepada individu berumur 65 tahun dan ke atas di AS.

Sebilangan besar individu mendakwa bahawa mereka bergegas mendapatkan suntikan dos penggalak Covid-19 untuk melindungi orang ramai. – AGENSI


20 minit kejar penyeludup lembu
Oleh YATIMIN ABDULLAH

10 Oktober 2021, 3:17 pm
RANTAU PANJANG – Batalion 8 Pasukan Gerakan Am (PGA) terpaksa mengejar sebuah lori yang membawa sebanyak tujuh ekor lembu seludup selama 20 minit sebelum menahan kenderaan itu di Taman Purnama Lubok Jong di sini semalam.
Rampasan lembu baka Brahman bernilai RM88,200 itu dilakukan selepas melihat lori itu dipandu dalam keadaan mencurigakan.
Pegawai Pemerintah Medan PGA, Superintendan Azhari Nusi berkata, semasa melakukan rondaan anggota bertugas telah melihat lori itu dipandu dari arah bulatan Pohon Tanjong menghala ke Repek.
Menurutnya, anggota PGA terus mengekori lori berkenaan dan telah mengarahkan pemandu berhenti bagi tujuan pemeriksaan lanjut.
“Bagaimanapun pemandu lori itu telah bertindak memecut laju bagi mengelakkan dicekup anggota PGA. Selepas 20 minit melarikan diri, pemandu lori itu kemudian bertindak menghentikan kenderaan secara tiba-tiba di tepi jalan.
“Pemandu lori itu kemudiannya telah bertindak melarikan diri ke dalam semak. Anggota PGA telah berusaha mengejar lelaki itu, namun gagal dikesan,” katanya dalam satu kenyataan di sini hari ini.

Azhari memberitahu, pemeriksaan lanjut ke atas lori itu menjumpai tujuh ekor lembu baka Brahman dipercayai telah diseludup dari negara jiran. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terima kasih Pak Long Mail
Oleh MOHD RASDAN AHMAD

10 Oktober 2021, 3:34 pm
PETALING JAYA- Ucapan ‘terima kasih Pak Long Mail’ dan ‘terima kasih PM’ membanjiri laman sosial terutamanya Facebook sebentar tadi setelah pengumuman rentas negeri dibenarkan.
Orang ramai rata-ratanya bersyukur dengan pengumuman yang dilakukan oleh Perdana Menteri, Datuk Seri Ismail Sabri Yaakob sebentar tadi berkenaan kebenaran merentas negeri selepas kadar vaksinisasi dewasa telah mencecah 90 peratus hari ini.
“Pecah lebuh raya esok, Alhamdulillah terima kasih PM sebab dengar rintihan rakyat yang dah lama tak jenguk orang tua sejak PKP (perintah kawalan pergerakan) tahun lepas.
“Syukur kepada Allah dan kerajaan yang telah membenarkan dan umumkan berita terbesar hari ini,” jelas Zqure Zura.
“Terima kasih Pak Mail, esok hari jadi saya, ini hadiah yang paling besar dalam hidup saya. Walaupun dah bebas tapi SOP tetap kena jaga ya semua,” jelas Firdaus Piee.
Terdahulu, kerajaan bersetuju memberi kebenaran untuk rakyat Malaysia yang telah menerima vaksinasi lengkap untuk melakukan pergerakan rentas negeri bermula esok, 11 Oktober 2021.

Ismail Sabri berkata, dengan keputusan itu rakyat bebas melakukan pergerakan seperti balik kampung untuk berjumpa ibu bapa yang telah lama berpisah, melancong dan sebagainya.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada vaksinasi, tidak boleh rentas negeri
Oleh ZULKIFLI MANZOR

10 Oktober 2021, 3:27 pm
PUTRAJAYA – Individu yang masih belum lengkap vaksinasi atau enggan mengambil suntikan vaksin Covid-19 tidak dibenarkan melakukan aktiviti rentas negeri.
Perdana Menteri, Datuk Seri Ismail Sabri Yaakob berkata, syarat utama kebenaran untuk merentas negeri bermula esok adalah kepada mereka yang telah lengkap menerima dua dos suntikan vaksin.
“Walaupun mungkin tiada sekatan jalan raya (SJR) khusus untuk sekatan rentas negeri, tetapi pihak polis boleh pemeriksaan di mana-mana sahaja termasuk di kawasan rehat dan rawat (R&R).
“Pemeriksaan secara rawak akan tetap dilaksanakan oleh pihak berkuasa di bawah Akta Pencegahan dan Pengawalan Penyakit Berjangkit 1988 (Akta 342).
“SJR yang dilakukan oleh pihak polis bagi menjamin keselamatan negara juga boleh membuat pemeriksaan terhadap aplikasi Mysejahtera,” katanya pada sidang media khas di sini hari ini.
Dalam pada itu, Ismail Sabri berkata, kebenaran rentas negeri tidak termasuk bagi kawasan yang diisytiharkan Perintah Kawalan Pergerakan Diperketatkan (PKPD) kerana tiada pergerakan keluar masuk ke kawasan itu dibenarkan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes basikal lajak: Pemandu sebab kematian 8 remaja dibebas, dilepaskan
Oleh MOHAMAD FAIZAL HASHIM

10 Oktober 2021, 2:09 pm
JOHOR BAHRU – Pemandu kereta, Sam Ke Ting yang dituduh menyebabkan kematian lapan remaja berbasikal ketika memandu kenderaan pada 2017 dibebas dan dilepaskan dari pertuduhan memandu secara melulu di Mahkamah Majistret, Johor Bahru, Johor hari ini. – K! ONLINE
Berita lanjut akan menyusul
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Spekulasi cinta Jisoo Blackpink, pemain bola sepak tidak berasas
Oleh NUR EMIRA SAIZALI

10 Oktober 2021, 2:17 pm
KHABAR angin yang mendakwa Jisoo Blackpink kini menjalin percintaam dengan pemain bola sepak, Son Heung-min dinafikan sekeras-kerasnya oleh agensi naungan, YG Entertainment.
YG Entertainment menerusi satu kenyataan hari ini memberitahu mereka terpaksa bertindak menyangkal gosip tersebut demi menghentikan segala khabar angin yang tidak benar mengenai Jisoo sejak akhir-akhir ini.
“Kami ingin menegaskan bahawa semua khabar angin Jisoo bercinta adalah tidak benar. Agensi kami sedang memantau situasi ini dengan berhati-hati.
“Bagaimanapun, pencerahan ini juga kerana bimbang kerana khabar angin tersebut sudah tersebar ke peringkat antarabangsa dikhuatiri mampu mencalar reputasi artis kami,” katanya wakil YG dalam kenyataan tersebut.
YG Entertainment turut berharap agar orang ramai berhenti daripada menyebarkan cerita yang tidak tepat tersebut.
“Kami memohon agar semua berhenti daripada terus membuat spekulasi tidak berasas,” katanya lagi.
Terdahulu, Jisoo dan Heung-min digosipkan mula bercinta sejak September 2019 sewaktu penyanyi itu hadir ke perlawanan bola sepak di England dan kedua-duanya dilihat memakai rekaan gelang yang sama.

Kemudian, gosip percintaan mereka kemudian mula bertebaran selepas Jisoo dan Heung-min dilaporkan pulang Korea pada hari sama dari Perancis. – K! ONLINE


Kes sudah turun bawah 8,000
Oleh SITI A'ISYAH SUKAIMI

10 Oktober 2021, 2:17 pm
PUTRAJAYA – Kes harian negara terus menurun di bawah angka 8,000 dengan 7,373 kes dilaporkan hari ini, menjadikan jumlah kes positif Covid-19 sebanyak 2,339,594 kes.
Jumlah tersebut dimaklumkan oleh Ketua Pengarah Kesihatan, Tan Sri Dr. Noor Hisham Abdullah pada hantaran di Facebook beliau di sini hari ini.
Dalam pada itu, beliau berkata, maklumat terperinci berhubung situasi jangkitan baharu Covid-19 akan dimuat naik pada laman web CovidNow di https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya ringkas pada status Facebook beliau di sini hari ini. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929